22:24 / 29.11.2017\nHuawei компанияси Apple’нинг юзни таниш функцияси FaceID’дан 10 чандон аниқроқ ишловчи тизимни яратди. Тизим юзнинг 3 ўлчовли моделини шакллантириш учун 300 мингта нуқтани “ушлаб олади”. Бироқ бу тизим компаниянинг айнан қайси смартфонида пайдо бўлиши ҳозирча номаълум.\nHuawei анчадан бери Apple билан беллашиб келади ва ҳозирда буни янги даражага олиб чиқмоқчи. Компания Honor V10 смартфони тақдимотида юзнинг структуравий харитасини яратишнинг янги тизими Apple’нинг юзларни таниш технологияси TrueDepth’ни эслатиб юборишини айтган. Бу тизим ҳам юзнинг 3D-моделини шакллантириш учун инфрақизил нурланиш ва проектор комбинациясини қўллайди, бироқ iPhone X’дан кўра 10 баробар кўпроқ, яъни 300 минг нуқтани “ушлаб олади”. Шу билан бирга Huawei тизимига мураккаброқ моделни яратиш учун бор-йўғи 10 сония кифоя қилади.\nТизим у ёрдамида тўловларни амалга ошириш учун етарлича хавфсиз. Huawei анимоджи каби майда унсурлар бўйича Apple’га “етиб олиб, ундан ўзиб кетишга” қарор қилган. Huawei’нинг анимациялашган смайликлари iPhone’дан тўлиқ кўчириб олинган бўлса-да, бироқ ҳис-туйғуларни аниқроқ ифода этади. Мисол учун, сиз тилингизни чиқарсангиз, улар ҳам шундай қилади.\nHuawei эслатиб ўтмаган ягона нарса тизимнинг қачон бозорга чиқиши бўлди. Жамоа тизимнинг ўзини кўрсатган, бироқ у айнан қайси смартфонда пайдо бўлиши ҳозирча номаълум.\nАфсуски, Apple’нинг Face ID тизимининг хавфсизлиги кўплаб саволлар туғдирмоқда. Bkav компанияси тадқиқотчилари бу тизимни махсус яратилган ниқоб ёрдамида алдай олишган. 10 ёшли Аммар исмли бола эса онасига жуда ўхшаш бўлгани сабаб онасининг смартфонини ҳеч қандай қийинчиликсиз оча олган.\nApple Huawei Face ID


24 ёшли қиз оила қуриш мақсадида ўғирланди - zarnews.uz\nНикоҳга кириш учун мажбуран ўғирланган аёл ИИБга мурожаат қилди. Ҳолат бўйича жиноят иши қўзғатилган, деб хабар бермоқда Ўзбекистон ИИВ ҳузуридаги Тергов департаменти.\nАниқланишича, 2020 йилнинг 13 октябрь куни соат 20:00 да, 30 ёшли Д.Е., танишлари 29 ёшли Р.Ж. ва 30 ёшли П.Б.лар билан олдиндан жиноий тил бириктириб, бир гуруҳ бўлиб, 24 ёшли Г.С. (аёл)ни, унинг эркига хилоф равишда Қонликўл тумани Маданият маҳалласи Сари-олтин кўчаси чорраҳасида Г.С. (аёл)нинг уйига қайтаётганлигидан фойдаланиб, унинг орқасидан бориб унга куч ишлатган ҳолда, мажбуран Д.Е.нинг номида бўлган, П.Б. бошқарувидаги “Nexia-2” русумли автомашинасига миндириб, уни Қонликўл тумани Бўстон ОФЙда жойлашган уйига олиб бориб, Г.С.ни Д.Е. билан никоҳда бўлиш учун ўғирлашган.\nҲолат юзасидан Г.С. туман ИИБ бошлиғига ариза билан мурожаат қилган.\nҲодиса жойига тергов-тезкор гуруҳи ходимлари чиқиб кўздан кечириш ва бошқа терговга қадар текширув ҳаракатларини ўтказган. Д.Е.нинг номида бўлган “Nexia-2” русумли автомашина далилий ашё тариқасида олиниб, тегишли тартибда муҳрланган.\nТеглар: ўғирлик қизлар


IBF рейтинги янгиланди. Ўзбекистонлик боксчилар нечанчи ўринда? – Ўзбекистон\nГлавная / Спорт / IBF рейтинги янгиланди. Ўзбекистонлик боксчилар нечанчи ўринда?\nIBF рейтинги янгиланди. Ўзбекистонлик боксчилар нечанчи ўринда?\n13.11.2019\tСпорт Comments Off on IBF рейтинги янгиланди. Ўзбекистонлик боксчилар нечанчи ўринда? 15 Показы\nХалқаро бокс федерацияси (IBF) профессионал боксчиларнинг октябрь ойи учун янгиланган рейтингини эълон қилди. Бу ҳақда GoSport.uz интернет-нашри мухбири хабар бермоқда.\nЭълон қилинган янги рейтингда ярим ўрта (-66,68 кг) вазн тоифасида рингга чиқаётган Қудратилло Абдуқаҳҳоров (17-0, 9 КО) ўз вазнида расман биринчи рақамли даъвогар номини сақлаб қолди. Эслатиб ўтамиз, у 30 март куни япониялик Кеита Обарани (21-4-1, 19 КО) очколар ҳисобига мағлубиятга учратган ва бунинг эвазига март ойи учун рейтингда пешқадамга айланганди. Абдуқаҳҳоров айни вақтда WBC рейтингида бешинчи, WBO рейтингида эса 11-ўринни эгаллаб турибди.\nСупер енгил (-63,5 кг) вазн тоифасида рингга чиқаётган бошқа бир ўзбекистонлик боксчи Шоҳжаҳон Эргашев (17-0, 15 КО) мазкур йўналиш рейтингида сентябрь ойида бўлгани 6-ўриндан жой олди. Супер енгил вазн тоифасининг яна бир вакили Шаҳрам Ғиёсов (9-0, 7 КО) ҳам ўтган ойдаги каби 15-ўринда қайд қилинди. Шоҳжаҳон Эргашев айни вақтда WBA рейтингида олтинчи, WBO рейтингида ўн биринчи, WBC рейтингда эса 28 ўринда бормоқда. Ўз навбатида Шаҳрам Ғиёсов WBA рейтингида еттинчи, WBC рейтингида эса 22-ўринга жойлашиб олган\nПред. Роналду Португалия терма жамоасида машғулот ўтказди\nСледующая Тошкент вилоятидаги уйда содир бўлган портлаш сабаби маълум қилинди\nАнглия чемпионатининг 5-туридан ўрин олган "Лидс" ва "Вулверхэмптон" жамоалари ўртасидаги ўйин бошланмоқда\nЕвропа лигаси. МЮ – Партизан – 3:0 (видеошарҳ)


МИЛЛИЙ ҚАДРИЯТЛАР ЁШЛАР НИГОҲИДА — Zamaxshariy.uz\nМИЛЛИЙ ҚАДРИЯТЛАР ЁШЛАР НИГОҲИДА\n28 декабря, 2017 admin Без рубрики\nБугунги кунда мамлакатимизда ёшларнинг манфаатларини тўлиқ таъминлашга йўналтирилган, уларнинг жамиятда ўз ўрнига эга бўлишини кафолатлашга хизмат қиладиган маънавий-маърифий ҳамда ғоявий-мафкуравий тадбирлар тизимли тарзда амалга оширилмоқда. Амалий ишлар доирасида ёш авлодни ҳаётга қатъий эътиқод ва қарашлар руҳида, менталитетимизга ёт бўлган зарарли таъсир ва оқимларга қарши тура оладиган, миллий ҳамда умуминсоний қадриятларга ҳурмат руҳида тарбиялаш масалалари билан боғлиқ чора-тадбирлар ҳам ўзининг самарасини беряпти.\nИнсон онги ва қалби учун қаттиқ кураш кетаётган бир даврда бундай масалаларга эътибор берилиши бежиз эмас, албатта. Ёшларни, хусусан, вояга етмаганларни ахборот хуружлари ва маънавий таҳдидлардан асраш – юксак маънавиятли авлодни тарбиялашнинг муҳим омилидир.\nТаъкидлаш лозимки, маънавиятимиз учун ўта оғир ва таҳликали бўлган бир шароитда юртбошимиз ёш авлодга ва уларнинг келажагига алоҳида эътибор қаратмоқда. Зеро, интернет балосига айланган ғоявий ҳужумлар ва ахлоқий бузуқликлардан ёшларни ҳимоя қилиш учун, уларда ўша ҳужумларга қарши туриб берадиган имунитетни шакллантириш лозим. Бунинг йўли эса битта, у ҳам бўлса, ёш авлодни миллий қадриятларимиз, урф одатларимиз ва муқаддас динимиз таълимоти асосида тарбиялаш лозим.\nАйтиш керакки, бизнинг халқимиз ўз қадрияти, миллий урф-одатлари ва энг муҳими муқаддас динидан узоқ ҳолда яшаш нечоғлиқ ёмонлигини етмиш йиллик атеистик тузум мисолида бошидан ўтказди ва бунинг зарарли оқибатларини англаб етди. Шунинг учун муҳтарам юртбошимиз мустақилликнинг бошиданоқ, миллий қадриятларимиз, гўзал урф-одатларимиз ва муқаддас динимизга алоҳида эътибор қаратдилар. Бугунги кунда эса ҳар биримиз ўша эътиборнинг самарасини ўз кўзимиз билан кўряпмиз. Бу хайрли иш бардавом бўлиши учун ғарбнинг моддият ботқоғига ботиб қолганидан ибрат олиб, моддият билан бирга маънавиятга ҳам алоҳида эътибор қаратишимиз лозим. Аллоҳга ҳамдлар бўлсинки, юртимизда маънавият борасида ва уни юксалтириш йўлида, бошқа юртлар ўрнак олса бўладиган даражада кенг кўламдаги ишлар амалга оширилмоқда.\nДемак, ёшлар қалбида маънавият қанчалик юксак бўлса, жоҳиллик, ёвузлик, худбинлик, лоқайдлик каби салбий иллатлар шунчалик барҳам топади, булар ўрнида ёшларимиз онгида ватанпарварлик, бунёдкорлик туйғулари юксалади.\nУрганч туман “Эшон бобо” масжиди имом хатиби\nPrevious Post:МЎЪТАБАР ТУШУНЧАЛАРНИ ҒАРАЗЛИ МАҚСАДЛАРДА ТАЛҚИН ЭТИШНИНГ ЗАРАРЛАРИ\nNext Post:МАЪНАВИЯТИМИЗГА ТАҲДИД КЕЛАЖАГИМИЗГА ТАҲДИД


Ўзбекистон халқ артисти Ҳусан Шарипов 80 ёшда!\n23:24 / 27.07.2017\nТаниқли санъаткор, истеъдодли актёр, комик роллар устаси Ҳусан Шарипов 1937 йилнинг 27 июлида Тошкентда таваллуд топган.\n1963 йили Тошкент давлат театр-рассомчилик институтини тамомлаган. 1959 -- 1991 йилларда Муқимий театри актёри, 1986 -- 1987 йилларда мазкур театр директори бўлиб ишлаган. 1995 -- 1997 йилларда эса Ўзбекистон театр арбоблари уюшмаси раиси лавозимида фаолият кўрсатган.\n1991 йилдан эътиборан Ўзбекистон халқ артисти. 1999 йили "Меҳнат шуҳрати" ордени билан тақдирланган.\nҲусан Шарипов театр, кино ва ТВда ижро этган юзлаб роллари билан халққа танилган. Жумладан, "Водиллик келин", "Суюнчи", "Бомба", "Тангалик болалар", "Келинлар қўзғолони", "Чинор остидаги дуэль" фильмларидаги қаҳрамонлари машҳур бўлиб кетган.\nҲусан Шариповни, айниқса, "Телевизион миниатюралар театри" янада машҳур қилиб юборди. Ҳозирча эса сўнгги ролларидан бири "Жиблажибон" юмористик сериалида ижро этилди.\nХалқимизнинг севимли актёри Ҳусан Шариповга узоқ умр тилаймиз.


ҲАЯЖОНЛИ ДАҚИҚАЛАР ОРТДА ҚОЛДИ - 21ASR\nҲАЯЖОНЛИ ДАҚИҚАЛАР ОРТДА ҚОЛДИ\tJuma, 19 May 2017 10:31\t21ASR\tТадбиркорлар ва ишбилармонлар ҳаракати – Ўзбекистон Либерал-демократик партияси Сиёсий Кенгаши Ижроия қўмитаси, Республика Маънавият тарғибот маркази ва Фуқаролик жамияти шаклланишини мониторинг қилиш мустақил институти ҳамкорлигида “Энг фаол либерал ғоялар тарғиботчиси” тақдимот-танловининг якуний республика босқичи бўлиб ўтди. Унда вилоят, шаҳар ва туман босқичларида ғолиб бўлган 14 нафар иштирокчи 3 та шарт бўйича ўзаро баҳс олиб бориб, ўз билим ва малакаларини синовдан ўтказишди. Салоҳиятли, истеъдодли, ташаббускор ва ташкилотчи тарғиботчиларни аниқлаб бераётган мазкур танлов ниҳоятда кўтаринки руҳда ўтди. Бинобарин, танлов қатнашчиларининг чиқишларини кузата туриб, шунга амин бўлдикки, фаол тарғиботчиларгина аҳолининг турли қатламлари, айниқса, ёшлар онгига давлатимизнинг ички ва ташқи сиёсати мазмун-моҳиятини, сиёсий партиялар дастурий мақсад ва вазифаларини чуқур сингдира оладилар. Тақдимот-танлов ғолиб ва совриндорларининг фикр-мулоҳазалари билан танишиб, бунга ўзингиз ҳам амин бўласиз.\nСирожиддин ХАЛИЛОВ, Биринчи ўрин, Самарқанд вилояти:\n– Тўғрисини айтсам, гарчи ич-ичимдан истасам-да, биринчи ўринни оламан, деб сира ўйламагандим. Ахир якуний босқичга фақат кучлилар етиб келишади. Шуни инобатга олиб, ўз устимда тинимсиз ишладим. Тақдимот-танловнинг сўнгги босқичида ҳаяжонни енгиб, бор иқтидоримни намоён этишга ҳаракат қилдим. Катта маҳорат синови бўлган мазкур танлов менда жуда илиқ таассурот қолдирди.\nМен учун муҳими, ғолиб бўлиш эмас. Асосийси, мазкур тақдимот-танлов сабаб бўлиб, сиёсий-ҳуқуқий билимларим янада ошди, дунёқарашим кенгайди, ўз устимда ишлаш кўникмаларини шакллантирдим. Дўстлар орттирдим. Улардан кўп нарса ўргандим. Шу боис мазкур танловни ташкил этишга бош-қош бўлган мамлакатимиздаги етакчи сиёсий партия ҳисобланган O‘zLiDeP мутасаддиларига алоҳида миннатдорлик билдирмоқчиман.\nКомилжон ПАЙЗИЕВ, Иккинчи ўрин, Наманган вилояти:\n– Танлов жуда ҳам ишчан, жонли, баҳс-мунозараларга бой бўлди. Унда ҳар бир иштирокчи ўз тажрибаси, тарғибот усуллари ва самаралари ҳақида сўз юритди. Мен ҳам Наманган вилоятида либерал ғояларни қандай йўл ва усулларда тарғиб қилаётганимиз, бунда ҳамкор ташкилотлар, ОАВ имкониятларидан фойдаланиш афзалликлари ҳақида тўхталиб ўтдим. Умуман олганда, танлов фаолиятимизда эътибор қаратишимиз зарур бўлган муҳим масалалар, иш услубларимиз бўйича ўзаро фикр, тажриба алмашиш имконини берди. Билмаганларимизни ўргандик, камчиликларимизни аниқлаб олдик.\nЯна бир гап. Танлов иштирокчиларининг асосий қисмини ёшлар ташкил этяпти. Бу жиҳат мени жуда қувонтирди. Ўзингиз кўрдингиз, билимга чанқоқ, дунёқараши кенг, замонавий билимларга эга ёш иштирокчилар билан беллашиш осон кечмади.\nШерзодбек СУЮНОВ Учинчи ўрин, Сурхондарё вилояти:\n– Ёш авлодни эзгу ғоялар атрофида бирлаштириш, қизиқиш ва интилишларини қўллаб-қувватлаш, салоҳиятларини жамият равнақи йўлида сафарбар этишга рағбатлантириш партиянинг ёшлар сиёсати йўналишидаги устувор вазифаларидан саналади. Шундан келиб чиқиб, жорий йилда партия вилоят Кенгаши томонидан коллеж битирувчилари, айниқса, уюшмаган ёшлар бандлигини таъминлаш борасида самарали ишлар олиб бордик. Бундан кўзланган мақсад вилоятда аҳолини бандлик масалаларини тўлиқ ҳал этишдан иборат. Бугунги танловда эса қатор таклиф ва ғояларим билан қатнашдим ва мутахассислардан тегишли маслаҳат олишга муваффақ бўлдим. Албатта, бу келгусидаги фаолиятимда муҳим ўрин тутади.\nБаҳодир КЎЧАРОВ, O‘zLiDeP Сиёсий Кенгаши Ижроия қўмитаси масъул ходими:\n– Танлов самимий мулоқот ва соғлом рақобат муҳитида ўтди, деб ўйлайман. Гувоҳи бўлганингиздек, барча иштирокчилар унга яхши тайёргарлик кўришган. Улар шунчаки танловда иштирок этиш учунгина келишмаганини ҳар томонлама исботлашди. Айниқса, асосий шартларга ўтишдан аввал барча иштирокчиларнинг дўстона суҳбат асносида фикр алмашиб, ҳатто баҳс-мунозарага киришиб кетишгани бизни беҳад қувонтирди. Фикрдан фикр унади деганларидек, айнан мана шундай муҳокамалардан янги ғоялар ўсиб чиқади. Демак, партиямиз ташаббуси билан илгари сурилган тақдимот-танловдан кўзланган мақсадга озми-кўпми эришилди.\nТанловнинг яна бир самарали жиҳати шундаки, унинг тафсилотлари, мамлакатимиз радио, телевидение, газета ва интернет сайтларида кенг ёритилмоқда. Бу эса жойларда партиямиз лойиҳаларига бўлган қизиқишни янада оширишга хизмат қилади. Фикримни давом эттириб, яна шуни айтмоқчиманки, биз ҳам тарғибот ишларида фаол бўлишимиз керак. Яъни, бунда ОАВ имкониятларидан, унинг кучидан унумли фойдаланган ҳолда ёшларни партиявий лойиҳа ва танловларга жалб этишимиз лозим. Ана шунда сафимизда худди бугунгидек, фаол либерал тарғиботчилар ўз-ўзидан кўпаяди. Партиямиз ғоя ва мақсадлари ҳам аҳоли орасида кенг ёйилади.\n“XXI asr” мухбири Акбар МУЗАФФАРОВ тайёрлади. Солижон ЗОИРОВ (суратлар)


АҚШ ҳарбийларига кўра¸ бугун исëнчилар уларга тегишли патрулга қарата гранаталар улоқтирган.\n09 март 2021, Тошкент вақти: 06:34\nНатижада АҚШ ҳарбийларининг 12 нафари жароҳат олган.\nХабарларга қараганда¸ ҳужумлар ҳар 3 соатда юз берган.\nАҚШ ҳарбийлари 4 гумондор шахсни қўлга олганлигини маълум қилди.\nАҚШ денгиз ҳарбийлари ва Ироқ хавфсизлик хизмати ходимлари Бағдоддан 40 километр наридаги Ах Хасваҳ қишлоғида қурол-яроғ яширинган омборни мусодара этган.\nҲарбийларга кўра¸омборхонада 200га яқин миномëт ўқи¸ бомба ясашда қўлланувчи моддалар ва портловчи моддалар топилган.АҚШ денгиз ҳарбийлари омборхонага алоқадорликда гумон қилинган 4 кишини қўлга олинганлигини маълум қилди.\nАл Жазира телекенали Ироқ Мудофаа Вазирининг қуролли гуруҳ томонидан ўғирлаб кетилган икки қариндоши қўйиб юборилганлигини маълум қилди.\nОзод этилган шахс Салоҳ Зейдан Мудофаа Вазирига унинг аëли тарафидан қариндош. Унинг сўзларига кўра¸ Ироқ полицияси Мўктадо ас Садр тарафдорларидан бирини қўйиб юборганидан кейин¸ қуролли гуруҳ ҳам Зейданни озод этган.


Коронавирус касаллиги билан бирга зотилжам (пневмония) касаллиги ҳам кўпаяётганлиги ростми? - Ishonch.uz\nБош саҳифа Ўзбекистон Коронавирус касаллиги билан бирга зотилжам (пневмония) касаллиги ҳам кўпаяётганлиги ростми?\nКоронавирус касаллиги билан бирга зотилжам (пневмония) касаллиги ҳам кўпаяётганлиги ростми?\nАОКАда бўлиб ўтган брифингда Коронавирусга қарши курашиш штаби аъзоси Севара Убайдуллаева бу борада берилган саволга батафсил жавоб қайтарди.\n— Ҳа, рост. Шифокорлар коронавирус билан бир вақтда бошқа инфекцион омил, яъни турли бошқа вирус ва бактериялар чақирган зотилжам касаллиги билан ҳам курашишига тўғри келмоқда. Тўғри, бу касаллик худди коронавирусга ўхшаб шамоллаш аломатларидан бошланади, лекин унинг кечуви ва организмдаги ўзгаришларида тафовутлар бўлади.\nҲозирги мавсумда зотилжам касаллигининг ортиши инсон организмида мойиллик бор ҳолатда, бугунги жазирама иссиқ кунлари ҳаддан ортиқ муздек душ қабул қилиб ёки бассейнда чўмилиб, сўнг меъёридан ортиқ кондиционерлардан фойдаланиш, музлатгичдан яхлатилган ичимликларни истеъмол қилиш оқибатидандир.\nШу билан бирга, аномал иссиқ кунлар инсонда қон қуюлиш ҳолатларини кўпайтиради, бу эса ўз ўрнида юрак қон-томир касалликларининг кўпайишини ҳам келтириб чиқариши мумкин.\nҚон қуюлиши эса коронавирус инфекцияси учун жуда қулай шароитдир ва агарда вирус организмга тушса, оғир даражага ўтиб кетиши осон бўлади.\nШу сабаб, коронавирус инфекцияси билан бирга, иссиқ кунларда инсон организмида келиб чиқиши мумкин бўлган бошқа касалликлардан ҳам ўзингизни ҳимоя қилишингизни сўраймиз.\nБунда, доимий равишда илиқ ёки иссиқроқ суюқликларни ичиб туриш керак, шунингдек, соғлом овқатланиш, яъни овқат рационида мева ва сабзавотларни кўпайтириш, енгил ҳазм бўлувчи овқатларни истеъмол қилиш, куннинг қуёш тик турган вақтларида ташқарида юришдан сақланиш, спиртли ичимликлар истеъмолини чеклаш ҳамда кондиционерлардан унумли ва самарали фойдаланиш зарурдир.\nАввалги саҳифаФВВ Ўзбекистонда уч кун кучли шамол эсиши ҳақида огоҳлантирди.


Ko’chmas mulk savdo xizmati МЧЖ Самарқанд вилояти филиали\nГлавная Итоги торгов Ko’chmas mulk savdo xizmati МЧЖ Самарқанд вилояти филиали\n“Ko’chmas mulk savdo xizmati” МЧЖ Самарқанд вилояти филиалида Ўзбекистон Республикаси Вазирлар Маҳкамасининг 2015 йил 7 октябрдаги 285-қарорига асосан савдолари ташкил этилган асосида ер участкаларига бўлган доимий фойдаланиш ҳуқуқларининг танлов натижалари тўғрисида ахборот\n1. Булунғур тумани, Бешкуви массиви, Хўжабачча МФЙ ҳудудидан, умумий майдони 50 кв.м. бўлган, савдо дўкони қуриш учун, бошланғич баҳоси – 34 320 сўм, сотилиш баҳоси – 300 000 сўм. 2. Булунғур тумани, Ф.Йўлдош массиви ҳудудидан, умумий майдони 132 кв.м. бўлган, маиший хизмат кўрсатиш нуқтаси қуриш учун, бошланғич баҳоси – 90 604,8 сўм, сотилиш баҳоси – 115 000 сўм. 3. Булунғур тумани, Олмазор МФЙ, Пахтабоши қишлоғи ҳудудидан, умумий майдони 90 кв.м. бўлган, савдо ва гўшт дўкони қуриш учун, бошланғич баҳоси – 61 776 сўм, сотилиш баҳоси – 70 000 сўм. 4. Булунғур тумани, Бешқуви массиви, Бешқуви МФЙ ҳудудидан, умумий майдони 100 кв.м. бўлган, маиший хизмат кўрсатиш нуқтаси қуриш учун, бошланғич баҳоси – 68 640 сўм, сотилиш баҳоси – - 110 000 сўм. 5. Булунғур тумани, Навоий массиви, Эсонтурди МФЙ ҳудудидан, умумий майдони 100 кв.м. бўлган, савдо дўкони қуриш учун, бошланғич баҳоси – 68 640 сўм, сотилиш баҳоси – 200 000 сўм. 6. Булунғур тумани, Навоий массиви, Эсонтурди МФЙ ҳудудидан, умумий майдони 100 кв.м. бўлган, маиший хизмат кўрсатиш нуқтаси қуриш учун, бошланғич баҳоси – 68 640 сўм, сотилиш баҳоси – 200 000 сўм. 7. Булунғур тумани, Эсонтурди МФЙ, Навоий массиви қишлоғи ҳудудидан, умумий майдони 1200 кв.м. бўлган, сунъий қопламали минифутбол майдони ва ҳаммом қуриш учун, бошланғич баҳоси – 823 680 сўм, сотилиш баҳоси – 1 000 000 сўм. 8. Булунғур тумани, Янгиарик массиви ҳудудидан, умумий майдони 200 кв.м. бўлган, маиший хизмат кўрсатиш нуқтаси ва ҳаммом қуриш учун, бошланғич баҳоси – 137 280 сўм, сотилиш баҳоси – 1 000 000 сўм. 9. Булунғур тумани, Мингчинор массиви, Нурли йўл МФЙ ҳудудидан, умумий майдони 100 кв.м. бўлган, темирчилик устахонаси қуриш учун, бошланғич баҳоси – 68 640 сўм, сотилиш баҳоси – 300 000 сўм. 10. Жомбой тумани, Қўрғонсоломон МФЙ, Қарғали қишлоғи ҳудудидан, Умумий майдони 700 кв.м. бўлган, маиший хизмат кўрсатиш шохобчаси қуриш учун, бошланғич баҳоси – 760 000 сўм, сотилиш баҳоси – 850 000 сўм. 11. Жомбой тумани, Қўрғонсоломон МФЙ, Қарғали қишлоғи ҳудудидан, умумий майдони 700 кв.м. бўлган, савдо шохобчалари қуриш учун, бошланғич баҳоси – 760 000 сўм, сотилиш баҳоси – 900 000 сўм. 12. Жомбой тумани, Қанғли МФЙ Қанғли қишлоғи ҳудудидан, умумий майдони 92 кв.м. бўлган, автомобилларга техник хизмат кўрсатиш шохобчаси қуриш учун, бошланғич баҳоси – 100 000 сўм, сотилиш баҳоси – 200 000 сўм. 13. Жомбой тумани, Қанғли МФЙ, Қанғли қишлоғи ҳудудидан, умумий майдони 70 кв.м. бўлган, маиший хизмат кўрсатиш шохобчаси қуриш учун, бошланғич баҳоси – 76 000 сўм, сотилиш баҳоси – 100 000 сўм. 14. Жомбой тумани, Қанғли МФЙ, Қанғли қишлоғи ҳудудидан, умумий майдони 134 кв.м. бўлган, ошхона қуриш учун, бошланғич баҳоси – 145 500 сўм, сотилиш баҳоси – 200 000 сўм. 15. Жомбой тумани, Қанғли МФЙ, Қанғли қишлоғи ҳудудидан, умумий майдони 70 кв.м. бўлган, савдо шохобчаси қуриш учун, бошланғич баҳоси – 76 000 сўм, сотилиш баҳоси – 200 000 сўм. 16. Жомбой тумани, Қанғли МФЙ, Қанғли қишлоғи ҳудудидан, умумий майдони 67 кв.м. бўлган, савдо шохобчаси қуриш учун, бошланғич баҳоси – 73 000 сўм, сотилиш баҳоси – 350 000 сўм. 17. Жомбой тумани, Қанғли МФЙ, Қанғли қишлоғи ҳудудидан, умумий майдони 40 кв.м. бўлган, маиший хизмат шохобчаси қуриш учун, бошланғич баҳоси – 43 500 сўм, сотилиш баҳоси – 300 000 сўм. 18. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, савдо шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 19. Жомбой тумани, Ғазира МФЙ, Ғазира қишлоғи қўрғони ҳудудидан, умумий майдони 35 кв.м. бўлган, тикувчилик салони қуриш учун, бошланғич баҳоси – 38 000 сўм, сотилиш баҳоси – 100 000 сўм. 20. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, маиший хизмат шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 21. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, гўзалик салони қуриш учун, бошланғич баҳоси – 38 000 сўм, сотилиш баҳоси – 100 000 сўм. 22. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, савдо шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 23. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, савдо шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 24. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, маиший хизмат шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 25. Жомбой тумани, Ғазира МФЙ, Ғазира қишлоғи ҳудудидан, умумий майдони 35 кв.м. бўлган, маиший хизмат шохобчаси қуриш учун, бошланғич баҳоси – 38 000 сўм, сотилиш баҳоси – 100 000 сўм. 26. Жомбой тумани, Олмазор МФЙ, Еттиўғил қишлоғи ҳудудидан, умумий майдони 2000 кв.м. бўлган, савдо ва маиший хизмат шохобчаси қуриш учун, бошланғич баҳоси – 2 171 000 сўм, сотилиш баҳоси – 4 000 000 сўм. 27. Жомбой тумани, Олмазор МФЙ, Еттиўғил қишлоғи ҳудудидан, умумий майдони 1200 кв.м. бўлган, сунъий қопламали футбол майдончаси қуриш учун, бошланғич баҳоси – 1 302 000 сўм, сотилиш баҳоси – 1 600 000 сўм. 28. Жомбой тумани, Қўнғирот МФЙ, Қўнғирот қишлоғи ҳудудидан, умумий майдони 1000 кв.м. бўлган, савдо ва маиший хизмат шохобчалари қуриш учун, бошланғич баҳоси – 1 085 500 сўм, сотилиш баҳоси – 1 500 000 сўм.


Бизнесингиз соғломми? Буни текшириб кўринг - Master Expert Partners\nБизнесингиз соғломми? Буни текшириб кўринг\nАTManagement Group нинг молиявий директори Ирина Нарчемашвили компаниянинг ҳисобварақларида пулнинг мавжудлиги ёки йўқлиги билан бизнеснинг «соғлиғини» баҳолашга расмий ёндашувни таҳлил қилади, буни шубҳа остига олади ва «кучли» бизнесни «кучсиз» дан қандай ажратиш мумкинлигини тушунтиради.\nТадбиркорлар кўпинча бизнеснинг «саломатлиги»ни битта кўрсаткич “ой охирида қанча пулимиз бор” деган савол бўйича баҳолайдилар. Агар пул мўмайгина бўлса – ҳаммаси жойида. Ҳаражатлар учун барча қоғозларни тасдиқлашингиз, мукофотларни беришингиз, бизнесдан «пул чиқариш»ингиз ва ўзингизни хурсанд қилишингиз мумкин.\nАгар пулни чўғи кам бўлса, “тревога” қилиш вақти келипти. Кредит олиш ёки реклама, ходимлар, ўзингизга сарфланаётган ҳаражатларни қисқартириш кераклиги ҳақида ўйлаб қоласиз. Бундай ёндашув бефойда, чунки компаниянинг ҳисобида пул борлиги ҳеч нарсани билдирмайди. Келинг, мисолларни кўриб чиқайлик!\nЗаводимиз бор. Қурилиш компанияси бизга бетон плиталар учун буюртма беради ва тўлиқ тўловни амалга оширади. Буюртмани бажариш муддати – 3 ой. Пул бизнинг ҳисобимизда, аммо ҳозирча у бизники эмас. Мижоз олдидаги мажбуриятларимизни бажармагунимизча, биз уларни буюртмадан бошқа нарсага сарфлай олмаймиз. Аммо одатда ҳамма нарса бошқача бўлади.\nМижознинг пуллари умумий уюмга тушиб кетади ва сезилмайгина сарфлана бошлайди. Иш ҳақи, ижара, реклама, ўзингиз учун … Бу ерда бироз, у ерда бироз. Буюртмани бажариш вақти келганида эса, хом ашёни сотиб олиш учун пул етишмайди. Кейинчалик эса иккита вариант қолади: кредит олиш ёки янги харидорнинг пули билан «эски» буюртмани бажариш.\nИккала вариант ҳам сурункали пул етишмаслиги занжирли реакциясини қўзғатади. Чунки барчаси биз ҳисоблардаги пул миқдорига таяниб, ҳақиқий ҳолатни кўрмадик, ўзимиз ва бошқаларнинг пулини ажратмадик.\nБизда веб-сайт яратиш студияси бор. Мижоз реклама cаҳифасини буюртма қилади ва 20 фоизлик кичик аванс тўловини амалга оширади. Икки ой ичида биз лойиҳани топширганимизда қолган 80 фоизини тўламоқчи. Ушбу мисолда эса барчаси тепадагининг акси. Ҳисобда деярли пул йўқ, лекин бизнес фойдали. Сиз фақат сабр-тоқатли бўлишингиз, сайтни ўз вақтида очиб, қолган 80 фоизини олишингиз керак.\nАммо камдан-кам ҳолларда чидаш мумкин. Одатда, бизнес эгасида хавфсизлик ёстиғи бўлмайди ва олдиндан тўланган 20 фоизлик тўлов тугагач, у яшаб қолиш учун кредит олиш учун югуради. Ёки ҳаражатларни камайтиради: кўпинча рекламадан. Пул келганда эса… Биз унинг кўп қисмини қарзларни фоизлар билан тўлашга ёки реклама бошлаш ва мижозларни топишга вақт сарфлаймиз, бу ҳам фойда йўқотишига олиб келади.\nАгар сиз буни мураккаблаштирсангизчи?\nМен иккита оддий мисол келтирдим. Одатда бизнесда битта эмас, кўплаб буюртмалар бўлади. Биздан қарздорлар, биз қарздор бўлганлар бор. Агар сиз олган барча пулларни битта уюмда сақласангиз, унда тартибсизлик бўлади. Мижозлар, бизнес, ўзимизнинг пулимиз ва биз қанча пул топганимиз аниқ бўлмай қолади. Бизнесни тезроқ “ўлдирадиган” молиявий тартибсизликлар вужудга келади.\nШунинг учун агар пул жуда кўп бўлса, бу сиз қарамасдан сарфлашингиз мумкин дегани эмас. Етказиб берувчилар, мижозлар ва бизнеснинг пулини ажратинг. Бировнинг пулини сарфламанг – ана шунда сиз йўқотишларга учрамайсиз. Агар пул кам бўлса, бу ваҳима қилиш ва кредит олиш учун югуриш керак дегани эмас. Бино эгаларидан ижара муддатини кечиктиришни сўранг, ходимлар билан келишиб олинг ва фойдани қарзларни ёпишга йўналтирманг.\nЭнг муҳими – нафақат топган ва ёки сарфлаган пулингизнинг ҳаракатини, балки мажбуриятларингиз – бошқалар ва ўзингизнинг қарздорликларингизни қайд этиб борасиз. Дебитор ва кредит қарзлари, ҳаммаси шу ерда кўриниб туради. Охирги икки параметрлар бўйича таққослаб, бизнеснинг «соғлиғига» баҳо беришингиз мумкин.\nБизнесингиз соғлиғини асранг!


Халқаро янгиликлар, 26 январ 2013\n18 август 2019, Тошкент вақти: 12:23\nПорт Саиддаги тартибсизликда 22 одам ўлди\nМиср маҳкамаси Порт Саид стадионида келиб чиққан ўтган йилги тўқнашувлар бўйича 21 шахсни ўлим жазосига ҳукм этиши ортидан бугун тартибсизликлар рўй берди.\nМаҳкумларнинг тарафдорлари уюштирган тартибсизликда камида 22 одам ҳалок бўлди, икки юздан ортиқ одам яраланди.\nМиср давлат телевидениесининг хабар беришича, айбланувчиларнинг тарафдорлари тергов изолятори томон юриш қилиб, бинони ишғол қилишга уринган.\nЎтган йил феврал ойида Порт Саид стадионида ал-Масри ва Қоҳиранинг ал-Аҳлу клублари ўртасида лига ўйинлари доирасида ўтган учрашув пайти рўй берган тўқнашувларда 74 киши ҳалок бўлганди.\nЧехиядаги президентлик сайловида Милош Земан ғолиб бўлди\nЧехияда Милош Земан президент этиб сайланди. Сайловчиларнинг 55 фоизидан кўпи Земанга овоз берган.\nУнинг рақиби Карел Шварценберг 44 фоиз овоз қозонган. Сайловнинг 11-12 январ кунлари ўтказилган биринчи босқичида собиқ бош вазир Милош Земан ва мамлакатнинг жорий ташқи ишлар вазири Карел Шварценберг ғолиб чиққан эди.\nЧехияда президент беш йилга сайланади. Милош Земан тўқсонинчи йиллар оҳирида Чехия бош вазири бўлган.\nПорт Саиддаги тартибсизликлар бўйича Мисрда 21 одам ўлимга маҳкум этилди\nМисрда футбол ишқибозлари ўртасида ўтган йилнинг февралида келиб чиққан тўқнашувлар бўйича 21 киши ўлим жазосига ҳукм қилинди.\nПорт Саид стадионида ал-Масри ва Қоҳиранинг ал-Аҳлу клублари ўртасида лига ўйинлари доирасида ўтган учрашув пайти рўй берган тўқнашувларда 74 киши ҳалок бўлганди.\nАйни пайтда Сувайишда жума куни полиция ва намойишчилар ўртасида келиб чиққан тўқнашувларда камида 7 одам ҳалок бўлган, 450дан ортиқ одам яраланган.\nМамлакат армияси шаҳар кўчаларида ҳарбий қўшин ҳамда танк ва зирҳли машиналарни жойлаштирган.\nМисрдаги тўқнашувлар ортидан танклар кўчага чиқарилди\nМисрнинг Сувайиш шаҳрида намойишчилар ва полиция ўртасида тўқнашувлар юз бериши ортидан мамлакат армияси танк ва ҳарбий бўлинмалари шаҳар кўчаларига чиқарилди.\nМиср президенти Муҳаммад Мурсий айни пайтда ўз фуқароларини зўравонликни тўхтатишга ва ўз норозиликларини тинч ифода этишга чақирди.\nМисрда норозилик тўлқини Ҳусни Муборак режимини ағдарган инқилобнинг икки йиллиги арафасида кучайди.\nНамойишчилар президент Муҳаммад Мурсий ва Мусулмон биродарлиги ҳаракатини берган ваъдалари устидан чиқмаётганликда айблашмоқда.\nТўқнашувлар жума куни Миср пойтахти Қоҳирадаги Таҳрир майдонида ҳам рўй берди.\nВенесуэладаги қамоқхонасида рўй берган тартибсизликда камида 50 одам ўлди\nВенесуэла ғарбидаги қамоқхоналарнинг бирида юз берган тартибсизликлар оқибатида камида эллик одам ҳалок бўлди, тўқсондан ортиғи яраланди.\nҲалок бўлганларнинг кўпчилиги махбуслардир. Шунингдек, қурбонлар орасида қамоқхона нозирлари ва ҳарбий ҳизматчилар ҳам бор.\nХабарларга кўра, Баркисимето шаҳридаги қамоқхонага миллий гвардия ходимлари текширув ўтказиш учун келган пайт рўй берган.\nТекширувчилар айрим махбуслар қуроллангани ҳақидаги хабарлар ортидан қамоқхонага юборилган.\nЧехияда президентлик сайловининг иккинчи давраси бўлиб ўтяпти\nЧехияликлар президентликка икки номзоддан бирини сайлашлари керак.\nСайловнинг 11-12 январ кунлари ўтказилган биринчи босқичида собиқ бош вазир Милош Земан ва мамлакат ташқи ишлар вазири Карел Шварценберг ғолиб чиққан эди.\nПенсия ёшидаги ҳар икки номзод Чехиянинг Европа Иттифоқига интеграциялашуви тарафдоридир.\nЧехияда президент беш йилга сайланади. Сайловнинг дастлабки натижалари бугун кечга яқин эълон қилинади.\nМосква проспектларидан бирига Владимир Высоцкий номи бериш таклифи билан чиқилди\nТаниқли рус шоири ва қўшиқчиси Владимир Высоцкий таваллудининг 75 йиллиги Россияда кенг нишонланмоқда.\nШоир юбилейи муносабати билан бир гуруҳ россиялик депутатлар Москва проспектларининг бирига Высоцкий номини бериш таклифи билан чиқишди.\nВладимир Высоцкий бир қатор филмлар, жумладан Учрашув жойини ўзгартириб бўлмайди филмидаги Глеб Жиглов роли орқали ўзбек томошабинига таниш.\nШунингдек, бир қатор ўзбек ижодкорлари Высоцкий шеърларини ўзбек тилига таржима қилган.\nВладимир Высоцкий 1980 йилнинг ёзида, 42 ёшида, юрак хуружидан вафот этган эди. соцкий 1980 йилнинг ёзида, 42 ёшида, юрак хуружидан вафот этган эди.\nМРБнинг собиқ ходими 2 йилга қамалди\nАҚШ Марказий разведка бошқармасининг собиқ ходими Жон Кириаку суд ҳукми билан икки йилга озодликдан маҳрум этилди. У Қўшма Штатлар разведкаси офицери исмини ошкор қилишда айбланиб судланган эди.\nСуд жараёнида Кириаку Марказий разведка хизматида тергов пайтида ноқонуний усуллар қўлланилишини фош этгани учун ҳам таъқиб қилинаётганини билдирди. Суд Кириакунинг ўзи ҳам терговда ноқонуний усулларни қўллаганини билдириб, унинг иддаосини рад этди.\nЎтган йил кузида Жон Кириаку ҳақиқат ва адолат учун курашганларга бериладиган Жо Коллоуэ Америка мукофотига сазовор бўлган эди.\nЎшлик аёл учоқда фарзандли бўлди\n“Россия” авиакомпаниясининг қирғизистонлик йўловчиси 22 январ куни Санкт-Петербуг-Ўш йўналиши бўйича учиб келаётиб тўсатдан кўзи ёриди. Бу ҳақда авиаташувчининг “Живой журнал” блогига таянган ҳолда “Интерфакс” хабар тарқатади.\nХабарда айтилишича, Ўш шаҳрига қўнишга бир соат қолганида Гулдана Шерикпай қизини тўлғоқ тута бошлаган. Самолёт йўловчилари орасида врач топилгунига қадар, стюард Алексей Романюк Гулданадан туғруқни қабул қилиб олган.\nАйни пайтда Гулдана Ўш шаҳар туғруқхонасида экани айтилмоқда. Янги туғилган чақалоқ туғруқхонага етиб келгунича шамоллаб қолгани туфайли ҳозир реанимацияда даволанмоқда.\nFreedom House Асқаров иши судда қайта кўрилишини талаб қилмоқда\nЎш қирғинида айбланиб умрбод қамоқ жазосига ҳукм қилинган қирғизистонлик ўзбек миллатига мансуб ҳуқуқ ҳимоячиси Азимжон Асқаров иши судда қайта кўрилиши керак. Freedom House халқаро ташкилотининг янги ҳисоботида мана шу ҳақда гап боради.\nҲисоботда айтилишича, Азимжон Асқаровга нисбатан маҳкама жараёнида ўнлаб қонунбузарликлар кузатилган.\nХалқаро ташкилотлар 2010 йилги Ўш қирғини пайтида милиция ходимини ўлдирганликда ва тартибсизликларни уюштирганликда айбланиб бир умрга қамалган Азимжон Асқаров иши сиёсийлаштирилгани ҳамда соҳталаштирилганини айтиб келади.\nМисрда инқилобнинг 2 йиллиги нишонланмоқда\nМисрда собиқ президент Ҳусни Муборакни ҳокимиятдан ағдарган инқилобнинг 2 йиллиги муносабати билан амалдаги ҳукумат тарафдорлари ва мухолифларининг намойишлари ўтказилди.\nМухолиф сиёсатчи Муҳаммад ЭлБарадеи эълон қилган баёнотда “ҳар бир одамни Мисрнинг ҳар бир шаҳар ва қишлоғида кўчага чиқиб инқилоб якунланиши лозимлигини намойиш қилишга чақираман”, дейилади.\nҚоҳира марказидаги Таҳрир майдонига минглаб мухолифат фаоли чиқди. Муҳаммад Мурсий ҳукуматини ёқловчилар ҳам майдонда пайдо бўлгани икки томон ўртасида кичик-кичик тўқнашувларга сабаб бўлди.\nОломонни тарқатиш учун кўз ёшини оқизувчи газни ишга солган полициячиларга қарата намойишчилар тош отди.\nИскандария шаҳрида ҳам тош отган намойишчиларга қарши кўз ёшини оқизувчи газ қўлланди.\nПайшанба куни президент Мурсий ўз тарафдорларини инқилоб 2 йиллигини тинч намойиш билан нишонлашга чақирди.\nРоссия Давлат думаси олдида намойиш қилган ҳомосексуал ҳуқуқларни ёқловчи фаоллар ҳибсга олинди\nЖума куни Россия Давлат думасида кичик ёшдаги болалар орасида ҳомосексуализмни тарғиб қилишни тақиқлашга доир қонун кўриб чиқилаётганига қарши норозилик намойиши иштирокчиларининг 20 нафари ҳибсга олинди.\nМосква полицияси жинсий озчиликлар ҳуқуқларини ҳимоя қилган фаолларни рухсат этилмаган намойиш ўтказишда айбламоқда. Давлат думаси олдида ҳомосексуал ҳуқуқларни ёқловчи фаоллар билан қонунни қўллаб-қувватлаётганлар ўртасида муштлашув содир бўлди.\nРоссия парламенти муҳокама қилаётган қонунга кўра, гей-парадларда қатнашган шахсларга 5 минг рубл (165 доллар), ташкилотларга нисбатан 500 минг рубл (165 минг доллар) миқдорида жарима солишни назарда тутади. Бундай қонун Россиянинг 9 минтақасида аллақачон жорий қилинган.\nВенесуэла ташқи ишлар вазири президент Уго Чавес билан учрашгани хабар қилинди\nВенесуэла Президенти Уго Чавес11 декабр кунги жарроҳлик операциясидан бери жамоатчиликка кўриниш бергани йўқ.\nВенесуэла Ташқи ишлар вазири Элиас Хауа Кубада саратон касалидан даволанаётган президент Уго Чавес билан учрашди.\nХауанинг айтишича, 24 январ кунги учрашув чоғида Чавес “халқаро ва ички масалаларга доир қарорларни қабул қилган”.\n58 ёшли Чавес ўтган йилнинг 11 декабр куни ўтказилган жарроҳлик операциясидан бери жамоатчиликка кўриниш бергани йўқ.\nТашқи ишлар ваизири Хауа президент Чавеснинг аҳволи яхшиланаётгани, лекин даволанишни давом эттириши лозимлигини таъкидлади.\nПайшанба куни Испанияда чиқадиган "El Pais" газетаси оғир касал ҳолдаги Чавес тасвирлангани айтилган фотосуратни эълон қилгани учун узр сўради. Маълум бўлишича, бу сурат бошқа одамга доир бўлган. Газета таҳририятининг айтишича, фотосуратни тақдим қилган агентликнинг ўзи алданиб қолган.\nЧехияда президент сайловининг иккинчи босқичи ўтказилади\nЧехлар Милош Земан ва Карел Шварценберг орасидан перзидент сайлашади.\nБугун Чехия Респбуликасида президент сайловининг иккинчи босқичи ўтказилади. Сайлов участкалари маҳаллий вақт билан соат 14:00 да очилади. Сайлов икки кун давом этади.\nЧех сайловчилари икки номзод - собиқ бош вазир Милош Земан ва ташқи ишлар вазири Карел Шварценберг орасидан танлашмоқда.\n11-12 январ кунлари ўтказилган сайловнинг биринчи босқичида Социал демократлар партияси етакчиси Земан биринчи ўрин, TOP09 партияси етакчиси Шварценберг эса иккинчи ўринни эгаллаган эди.\nЧехлар илк бор тўғридан-тўғри овоз бериш орқали президент сайламоқда. Бундан аввал президент мамлакат парламенти томонидан сайланган.\nСайлов ғолибининг шанба куни кечқурун эълон қилиниши кутилмоқда. Амалдаги президент Вацлав Клаус икки муддати тугаб, конституцияга кўра, иқтидордан кетиши керак.\nКлаус Чехиянинг биринчи преиденти Вацлав Ҳавелдан кейин сайланган.\nАфғонистонда худкуш ҳужумида 5 киши ҳалок бўлди\nАфғонистон расмийларига кўра, жума куни Каписа вилоятида машинадаги худкуш шахс ҳужумида беш тинч фуқаро ҳалок бўлган 15 киши жароҳатланган.\nХудкуш ҳужуми вилоятнинг Тақаб туманидаги гавжум бозор олдида жума куни эрталаб содир бўлган.\nПолициянинг маълум қилишича, худкуш бомбачи НАТО юкларини олиб кетаётган конвойни нишонга олмоқчи бўлган, лекин бунинг уддасидан чиқа олмаган. Худкуш минган машина бозор олдидаги уйга келиб урилган ва уй ичидаги одамларни ўлдирган.\nНАТО етакчилигидаги Халқаро хавфсизлик ёрдами кучларининг матбуот вакили ҳужумда НАТО қўшинлари талафот кўрмаганини маълум қилди. Ҳужум учун масъулиятни Толибон ҳаракати ўз зиммасига олди.\nShell Украинага 10 миллиард доллар сармоя олиб кирмоқчи\nRoyal Dutch Shell ширкати билан келишувни Украина Президенти Виктор Янукович имзолади\nУкраина Ҳолландиянинг Royal Dutch Shell ширкати билан сланец газ конларини ўзлаштирига оид 10 миллиард АҚШ долларига тенг келишувни имзолади. Бу Украинага олиб кирилажак энг йирик хорижий инвестиция экани айтилмоқда.\nКелишувни пайшанба куни Давосда ўтаётган Жаҳон иқтисодий форумида Украина Президенти Виктор Янукович имзолади.\nКелишувга кўра, Украина шарқидаги Юзивска сланец газ конларини ўзлаштириш кўзда тутилган.\nУкраинада 1,2 тириллион куб метрга тенг сланец гази заҳиралари борлиги тахмин қилинади. Бу Европа минтақасидаги энг йирик захиралардан бири ҳисобланади.\nУкраина расмийларига кўра, Shell ширкати олиб кираётган сармоя миқдори дастлаб 10 миллиард долларга тенг бўлади, лекин истиқболда 50 миллиард долларгача етказилиши мумкин.\nБашар Асад масжидга борди\nСурия ҳукумат телеканали президент Башар Асаднинг мавлуд муносабати билан масжидга борганини намойиш қилди.\nВидеолавҳада Башар Асад Дамашқнинг ал-Афрам масжидида Сурия муфтийси билан бир қаторда туриб намоз ўқиётгани акс этган. Асад 6 январ куни ҳам халқ орасида чиқиш қилиб, ҳокимиятдан кетмаслигини айтган эди.\nСуриянинг диний ишлар бўйича вазири Абдул Саттор бугунги жума намозида масжидга борганларни мамлакатда тинчлик ўрнатилишини илтижо қилиб дуо қилишга чақирди.\nБМТ маълумотига қараганда, Сурияда 22 ойдан бери давом этаётган тўқнашувларда 60 мингдан ортиқ одам халок бўлган.\nЖон Керри Россия-АҚШ муносабатларини илиқлаштиришга ҳаракат қилишини айтди\nВашингтонда Сенатнинг халқаро алоқалар бўйича қўмитасида президент Барак Обама томонидан давлат котиби лавозимига тавсия қилинган Жон Керри чиқиш қилди.\n69 ёшли демократ Жон Керри Қўшма Штатлар дунёнинг етакчи давлати сифатидаги ўрнини сақлаб қолиш учун ички молиявий муаммоларни бартараф этиши лозим деб ҳисоблашини билдирди.\nУ Эрон билан муносабатлар масаласига тўхталар экан: “АҚШ бу давлатда ядровий тадқиқотлар ўтказилишини тўхтатишга эришмоғи лозим”, деди.\nЖон Керри, шунингдек, Россия билан муносабатларни илиқлаштиришга ҳаракат қилишини ҳам айтиб ўтди.\nПентагон аёлларнинг жанговар ҳаракатларда иштирок этишига рухсат берди\nПентагон аёлларни жанговор ҳаракатларда иштирок этишини тақиқловчи қарорни бекор қилди.\nАҚШ Мудофаа вазирлигининг пайшанба куни эълон қилинган баёнотида айтилишича, мазкур тақиқ 1994 мйилда жорий этилган эди. Мудофаа вазири Леон Панетта тақиқнинг олиб ташланиши жанговор вазифаларни самарали ҳал қилинишига омил яратади, деб ҳисоблайди.\nОқ уй вакили Жей Карни пайшанба куни президент Барак Обама мазкур қарорни қўллаб-қувватлаганини маълум қилди.


Дунё: Суперахлатли донорлар нега муҳим? - BBC News O'zbek\nМишел Робертс Саломатлик масалалари бўйича муҳаррир, BBC News online\nФото муаллифлик ҳуқуқи Claudia Campanella\nImage caption Клаудия бошқаларни ҳам донорликка даъват қилади.\n31 яшар Клаудия Кампенелла Буюк Британиядаги университетлардан бирида меҳнат қилади. Бўш вақтларида эса ахлати билан донорлик қилади.\n"Айрим дўстларим бу ишни бироз ғалати ёки кўнгилни айнитадиган, деб ҳисоблайди, аммо бундай фикрлар мени ташвишга солмайди. Мен шунчаки тиббий тадқиқотга ёрдам беришни истайман. Ўз ҳиссамни қўшаётганимдан мамнунман".\nКлаудиянинг "фойдали" қумурсқаларга тўла ахлати бавл қилишга қийналаётган беморнинг ичагига киритилади.\nУнинг ахлати ўта ўзгача.\nБунинг сабаби нимада бўлиши мумкин?\nКлаудия веганларнинг ахлатида ана шундай хусусият юқорироқ бўлишини ўқиб қолганидан сўнг донорлик орқали одамларга ёрдам беришга қарор қилган.\nҲозирда гўшт емайдиган одамлар ахлатининг бошқаларникидан "соғломроқ" эканига бирор илмий далил мавжуд эмас, аммо олимлар шу масала бўйича бош қотирмоқда.\nОкленд Университетидан молекуляр биология бўйича мутахассис доктор Жастин О'Салливан суперахлатли донорлар мавзусини ўрганиб келади.\nИчакларимиз ичида миллионлаб бактериялар жамоа бўлиб яшайди. Бироқ бактерияларнинг хилма-хиллиги ва сони ҳар бир инсонда турлича бўлади.\n"Кузатишларимизга кўра, донорлардан суперахлат кўчириб ўтказилган беморлар одатдагидан ўртача икки марта тезроқ тузалиб кетмоқда," дейди доктор О'Салливан.\n"Агар бу қандай содир бўлаётганини аниқ тагига ета олсак, умид қиламизки, ахлат трансплантациялар самарасини янада ошира оламиз. Ҳаттоки, Альцгеймер, склероз ва астма каби хасталикларни бактериялар ёрдамида даволаб кўришни ҳам синаб кўришимиз мумкин."\nГастроэнтеролог Жон Ленди ахлат трансплантациялар билан шуғулланувчи жамоага ёрдам бериб келади.\nУ супер-донорларнинг юқори самара беришини тасдиқлайди, лекин бундай одамларни топиш бироз қийин кечади, дейди.\n"Биз ҳали нега баъзи одамларнинг ахлати супер хусусиятли бўлишини тўлиқ билмаймиз," изоҳлайди у.\n"Биз доимо донорнинг соғлом бўлиши ва унинг ҳеч қандай касаллик ташимаслигига ишонч ҳосил қилиб кўрамиз. Бироқ улар танасидаги бактериялар муҳити бўлмиш микробиомни мутлақ текшириб чиқа олмаймиз."\nДоктор О'Салливан ўтказган тадқиқотдан маълум бўлишича, ахлатда миллионлаб сонли турли-туман микроорганизмларнинг мавжудлигининг ўзига хос афзаллик томонлари бўлиши мумкин.\nУнинг сўзлашича, айнан турли хил кўплаб микроорганизмлар ахлатни супер хусусиятли қилади.\nАммо тадқиқот давомида яхши натижага эришиш донор ва бемор ичак фаолиятининг бир-бирига қай даражада ўхшаш эканига боғлиқлиги ҳам аниқланган.\n«Айрим ҳолларда сурункали диарея чақирувчи инфекция яхшилаб фильтрланган ахлат трансплантация ёрдамида даволанган. Бундай ҳолларда бемор танасига киритилган донор ахлати барча тирик бактериялардан бутунлай тозаланган, лекин унда ДНК, вируслар ва бошқа қолдиқлар сақланиб қолган.»\n"Шу вируслар кўчириб ўтказилган бактерия ва микробларнинг яшаб қолиши ҳамда метаболик функцияларига таъсир қила олади," тушунтиради доктор О"Салливан.\nImage caption Клостридиум диффицил номли инфекция беморнинг ичакларидаги антибиотиклар туфайли қирилиб кетган "яхши" бактериялар ўрнини эгаллаб олади.\nМикробиом бўйича мутахассис доктор Жули Макдоналд ахлат трансплантациялар самарасини қандай ошириш йўлларини тадқиқ қилиб келади.\nАйни вақтда, донорлардан олинган ахлатларнинг аксар қисми клостридиум диффицил номли инфекция томонидан қўзғатиладиган ичаклардаги хавфли ҳолатни даволаш учун ишлатилади.\nБу инфекция беморнинг ичакларидаги антибиотиклар туфайли қирилиб кетган «яхши» бактериялар ўрнини эгаллаб олади.\nДоктор Макдоналднинг аниқлашича, клостридиум диффицил инфекцияси фаолияти бемор танасида яширин тарзда кечади.\nБундай инфекциядан оғриган беморлар ичагида «яхши» бактерияларни фақатгина суперахлат трансплантация ёрдамида қайта тиклаш мумкин.\n«Лабораториямизда бундай трансплантациялар айнан қандай ишлашини тушуниб етишга ҳаракат қиламиз. Бундан ташқари биз ахлатлардан кўра уларнинг ўрнини боса олувчи воситалар яратиш йўлларини изламоқдамиз.»\nАгар суперахлатларга асосланган бирор дори воситаси яратилса, бундай самарали усулни ахлатдан жирканувчи инсонларга нисбатан ҳам қўллаш мумкин бўлади, дейди доктор Макдоналд.\nКлаудия одамлар ўз миясидаги ахлатдан жирканувчи «тўсиқ»дан халос бўлиши лозим, деб ҳисоблайди.\nУ бошқалар ҳам донорлик қилишни синаб кўриши керак, деган фикрда.\n«Донор бўлиш жуда осон. Мен касалхона берган контейнерни уйга олиб келиб, янги ахлатимни унга соламан. Сўнг ишга кетаётган вақтим йўл-йўлакай контейнерни касалхонага ташлаб ўтаман. Ҳаммаси жуда оддий.»


Адлия вазирлиги марказий аппаратга юқори малакали ҳуқуқшуносларни ишга таклиф қилмоқда\n14:56 / 13.09.2017\n- олий юридик маълумот;\n- Инглиз тили (IELTS 5,5 балл) ёки бошқа чет тилларини, шунингдек рус тилини билиш;\n- Таҳлилий материаллар тайёрлаш қобилиятига эга бўлиш.\n- ҳуқуқни қўллаш амалиёти ва норма ижодкорлиги соҳасида мониторинг ва таҳлиллар ўтказишда иштирок этиш, шунингдек натижаларига кўра амалдаги қонун ҳужжатларини янада такомиллаштириш бўйича таклифлар ишлаб чиқиш;\n- ҳуқуқни қўллаш амалиёти бўйича таҳлилий материаллар тайёрлаш;\n- ҳужжатлар лойиҳаларини тайёрлаш;\n- статистик маълумотларни таҳлил қилиш ва натижаси бўйича таклифлар тайёрлаш;\n- норматив-ҳуқуқий ҳужжатлар лойиҳаларини ишлаб чиқишда ва ҳуқуқий экспертизадан ўтказишда иштирок этиш;\n- юридик ва жисмоний шахсларнинг мурожаатларини кўриб чиқиш ва қонуний ҳал этиш.\nОйлик иш ҳақи, ижтимоий ҳимоялашга қаратилган чоралар ва тўловлар:\n- ойлик иш ҳақи – дастлаб 1,5 млн. сўмдан 2 млн. сўмгача, кейинчалик ушбу ойлик иш ҳақига мартаба даражалари учун ва кўп йиллик хизмати учун 45 фоизгача қўшимчалар қўшиб борилади;\n- транспорт харажатларини қоплаш учун ҳар ойлик компенсация тўлови (энг кам ойлик иш ҳақи миқдорида);\n- меҳнат кодексида белгиланган 6 та байрам ва 4 та чорак якунлари бўйича ойлик иш ҳақи фонди миқдорида мукофот пуллари;\n- ходимга оилавий шароитига кўра ижтимоий муҳофаза қилиш тарзидаги пул маблағи (энг кам ойлик иш ҳақининг икки баравари миқдорида);\n- қишлоқ хўжалиги маҳсулотлари сотиб олиш учун йилда бир маротаба моддий ёрдам (энг кам ойлик иш ҳақининг икки баравари миқдорида)\n- уй-жой шароитларини яхшилашга муҳтож бўлган ходимларга уй-жой сотиб олиш учун беш йилдан кўп бўлмаган муддатга ва энг кам иш ҳақининг минг баробаридан ошмаган миқдорда фоизсиз қарз ажратиш;\n- қонун ҳужжатлари талаблари асосида Тошкент шаҳри ва Тошкент вилоятида доимий пропискага киритиш.\n- Мансаб лавозимларида ўсиб бориш;\n- Илғор хорижий тажрибани ўрганиш мақсадида чет элларга хизмат сафарлари ва стажировкалар.\nТанловда иштирок этиш истагини билдирган номзодлар 2017 йил 25 сентябрь кунига қадар ўз резюмесини kadr@minjust.gov.uz электрон почтасига юборишлари лозим. Юборилаёган резюмеда номзоднинг яшаш манзили ва телефон рақамлари тўғрисидаги маълумотлар ҳам экс эттирилиши керак.\nиш Адлия вазирлиги ҳуқуқшунос\nМаҳалла институти бўйича ҳукумат қарори қабул қилинди\nЯнги корхона ишга таклиф қилади\nАҚШ Адлия вазирлиги ФИФАдаги коррупция юзасидан суриштирув бошлади\nКарантин рухсатномаси бўлмаган маҳсулотларни Ўзбекистонга олиб кириш тақиқланади\nАдлия вазири: Коррупциявий хатар мавжуд


09:49 / 11.01.2018\nОқ уй маъмурияти хорижликларни кузатиш тўғрисидаги (FISA) қонуннинг амал қилиш доирасини сезиларли қисқартириш таклифига қарши чиқмоқда. Аслида қонун доирасини чеклашдан кўзланган мақсад бехосдан америкаликларни кузатишга йўл қўймасликдир. Мазкур масала бўйича Оқ уй позициясини матбуот котиби Сара Сандерс маълум қилди.\n11 январь куни Конгресс вакиллар палатаси хорижликларни кузатиш бўйича амалдаги қонуннинг амал қилиш муддатини бирмунча ўзгартиришлар билан яна 6 йилга узайтириш борасида овоз беради. Мазкур ҳужжатга киритилаётган тузатиш эса, Миллий хавфсизлик агентлиги, ФҚБ ва бошқа махсус хизматларга америкаликлар ўзаро йўллаган қисқа хабарларини ўқишни тақиқлайди.\nМуаллифларга кўра, бу тузатишлар билан "америкаликларнинг қўнғироқлари, электрон мактублари ва бошқа турдаги мулоқотларини яширинча кузатиш амалиётига чек қўйиш"ни англатади. Сенатор Рэнд Пол раҳбарлигидаги қонуншунослар гуруҳининг фикрича, Америка махсус хизматлари терроризмда гумон қилинаётган хорижликларни кузатиш баҳонасида америкаликларнинг хабарларини ўқишга ноқонуний равишда эришишлари мумкин. Бу эса, АҚШ конституциясига киритилган тўртинчи тузатиш талабларини бузади.


ТАЛАБАЛИК ҲАЁТИГА МОСЛАШУВ\nМана, 2018/2019 ўқув йилини ҳам бошлаб олдик. Ҳар йилгидек, бу гал ҳам биринчи босқичга қабул қилинган ёшлар учун “Биринчи курс мактаби” тадбирлари ташкил этилди. Тадбирлар доирасида янги ўқув йилининг илк кунларида “Талабалик масъулияти” мавзусида семинар-тренинг ўтказилди. Бунда талабалар ўқув топшириқларини бажаришда гуруҳли фаолиятни жамоавий режалаштириш, ҳамкорликда ишлаш, ўзаро мулоқотга киришиш, ўзаро ҳаракат, ёрдам ва баҳолашга тайёргарликларини намойиш қилишди. Тренинг давомида турли методлар, жумладан, кластер, тоифалаш, концептуал жадваллар ва кейслар билан ишлаш, шунингдек, ўз фикрларини тизимли баён этиш, суҳбатга киришиш, қоидага риоя қилган ҳолда баҳс олиб бориш, стол атрофида музокара олиб бориш каби қатор кўникмаларни ўзлаштиришди.\nОлий таълим муассасаси бўйлаб ташкил этилган саёҳатда талабалар университет Ахборот-ресурс маркази, Ёшлар иттифоқи, талабалар турар жойларига ташриф буюришди; факультет деканлари, уларнинг муовинлари, кафедралар билан танишиб, таълим масканидаги жамоат ишлари билан шуғулланувчи вакиллар билан учрашиш давомида университет ички тартиб-қоидалари билан таништирилди.\nЯна бир янгилик: янги ўқув йилида университетнинг Халқаро журналистика факультети ҳаётида ўзгариш юз берди. Мазкур факультет бир неча йиллардан бери алоҳида ўқув биносида талабаларга таҳсил бериб келаётган эди. 2018/2019 ўқув йилидан факультет ЎзДЖТУ бош биносида фаолиятини давом эттиради.\n– Жорий йилдан Ўзбекистон давлат жаҳон тиллари университети Халқаро журналистика факультети биноси жойлашган Муқимий кўчасидаги 104-уй таъмирга тушганлиги боис факультетимиз учун олийгоҳимизнинг бош биноси инглиз тили учинчи факультети биносидан алоҳида жой ажратилди, – деди Халқаро журналистика факультети декани Амрулло Каримов. – Маълумки, бир неча йил олдин университет бош биноси жуда юқори даражада таъмирланган. Шу сабабли бу ерда таълим жараёнини ташкил этиш учун барча шароитлар мавжуд. Факультетимиз талабалари ҳам янги 2018/2019 ўқув йилини дарс жадвали асосида янги жойда замонавий ахборот технологиялари билан жиҳозланган аудиторияларда бошлашди.


Тегишли қонун ҳужжатларига асосан, қуйидаги шахсларга ун ва қолипли нон харид қилиш бўйича қўшимча харажатларни қоплаш учун 50 000 сўм миқдорида ҳар ойлик пул компенсацияси тўланиши белгиланган:\n- ёшга доир ва ногиронлиги бўйича нафақа олувчилар;\n- боқувчисини йўқотганлик пенсияси ва нафақаси (ҳар бир боқимандага) олувчилар;\n- болаликдан ногиронлиги бўлган 16 ёшдан катта шахслар;\n- 16 ёшгача ногиронлиги бўлган болалар;\n- 18 ёшга тўлмаган ОИВ инфекциясига чалинган шахслар;\n- белгиланган энг кам ёшга доир пенсиянинг миқдоридан кам пенсия олувчилар;\n- 2 ёшгача бўлган болалар парвариши учун тайинланган нафақа олувчилар;\n- моддий ёрдам олувчи оилалар;\n- 14 ёшгача бўлган болалари учун тайинланган нафақани олувчи оилалар;\n- белгиланган энг кам ёшга доир пенсия миқдорида пенсия олувчилар.\nДавлат хизматлари агентлиги Андижон вилояти бошқармаси матбуот хизмати.\nШу рубрикадаги бошка янгиликлар: « НОҚОНУНИЙ ҚУРИЛИШЛАР ЁНFИНЛАР КЕЛИБ ЧИҚИШИГА САБАБ БЎЛМАСИН Аҳолини рўйхатга олиш қандай амалга оширилади? »


ЎЗБЕКИСТОН РЕСПУБЛИКАСИ ОЛИЙ СУДИҚАРЗ ОЛДИ-,Ю ҚАЙТАРИШГА КЕЛГАНДА… from\nҚАРЗ ОЛДИ-,Ю ҚАЙТАРИШГА КЕЛГАНДА…\nСобир Назаров таниши Хайриддин Маҳмудовга (исм-шарифлар ўзгартирилган) 2016 йилда 26 млн. сўм сўм қарз беради.\nОрадан бир оз вақт ўтиб Собир қарзнинг 4 млн. сўмини қайтаради. Қолганини “бугун бераман, эртага бераман”, деб алдаб юраверади.Собир сабри тугаб бу ҳақда ички ишлар бўлимига мурожаат қилишга мажбур бўлади.\nИчки ишлар ходимлари бу масалада фуқаролик судига мурожаат қилиш лозимлигини тушунтиради.\nСудда жавобгар даъво талабини тан олмайди. “Олмаганман”, деб туриб олади. “Берган 4 млн. сўмнинг фоизини ҳисоблаб юрибман”, деб иддао қилади.\nСуд ушбу ишни кўришда тарафларнинг барча важларга ойдинлик киритди.\nЎзбекистон Республикаси Фуқаролик Процессуал кодексининг 74-моддасига кўра, қонун бўйича муайян исботлаш воситалари билан тасдиқланиши шарт бўлган ишнинг ҳолатлари бошқа ҳеч қандай исботлаш воситалари билан тасдиқланиши мумкин эмас.\nЖавобгар тергов олди суриштирув жараёнида даъвогардан 26 млн.сўм қарз олганлигини, шундан 4 млн. сўмни қайтариб берганлиги, қолган 22 млн.сўмни ҳам қайтариб беришлигини тан олган, бироқ жавобгар олган қарз суммасини даъвогар талаб қилган кундан бошлаб ўз муддатида қайтармаган.\nЎзбекистон Республикаси Фуқаролик кодексининг 732-моддасида “қарз шартномаси бўйича бир тараф (қарз берувчи) иккинчи тарафга (қарз олувчига) пул ёки турга хос аломатлари билан белгиланган бошқа ашёларни мулк қилиб беради, қарз олувчи эса қарз берувчига бир йўла ёки бўлиб-бўлиб, ўшанча суммадаги пулни ёки қарзга олинган ашёларнинг хили, сифати ва миқдорига баравар ашёларни (қарз суммасини) қайтариб бериш мажбуриятини олади. Қарз шартномаси пул ёки ашёлар топширилган пайтдан бошлаб тузилган ҳисобланади.” – деб белгиланган.\nТарафлар ўртасидаги фуқаровий муносабат қарз шартномаси бўлиб, Фуқаролик кодексининг 735-моддасига мувофиқ жавобгар Х.Маҳмудов олинган қарз суммасини қарз шартномасида қарзни қайтариш муддати белгиланган бўлмаса, қарз берувчи қарзни қайтариш ҳақида талаб қўйган кундан бошлаб ўттиз кун мобайнида қайтариш шартлиги белгиланганлиги ҳолда, олинган қарзни бугунги кунга қадар қайтармасдан келган.\nЖавобгар Косон туман прокурорига қарзни тез кунларда қайтариш ҳақида тушунтириш хати ёзган бўлса-да, жавобгарнинг ушбу қарз суммасини белгиланган муддатда қайтармаганлиги, қарз мажбуриятларини бажармаганлигидан далолат беради.\nСуд қонун талабларига кўра, жавобгар Х.Маҳмудов даъвогар С.Назаровдан 2016 йилда 20 июнда 26 млн. сўмни қарзга олиб, шундан 4 млн. сўмини қайтариб, қолган 22 млн сўмини бугунги кунга қадар қайтармасдан келганлигини инобатга олиб, жавобгардан даъвогар фойдасига 22 млн. сўм қарзни ундиришни лозим топди ва “қарзни ундириш ҳақида”ги талабни қаноатлантирди.\nХалқимизда лафз деган тушунча бор, лафз қилиб бировдан пул олдингми эртага уни қайтариш керак. Акс ҳолда қонун қарзни қайтаришга мажбур қилади.\nҒузор туманлараро суди раиси


СЎНГГИ ПУШМОН… (Воқеа реал ҳаётдан олинган) - 5 Декабря 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Декабрь » 5 » СЎНГГИ ПУШМОН… (Воқеа реал ҳаётдан олинган)\n"Нима қилиб қўйдим? — ўйларди у атрофга аланглаб. — Нега бундай қилдим? Нега Тоштемирга қаршилик қила олмадим?.. Йўқ, ота-онам, қариндош-уруғларим олдида шарманда бўлдим! Эшитиб қолишса, сезиб қолишса, мени ур калтак қилиб юборишади. Тоштемир эса, индамасдан юраверади. Биламан, эркак кишига осон. Мен айтиб қўймаслигимниям яхши билади. Шунинг учун ҳам индамасдан менинг шарманда бўлишимни томоша қилиб тураверади!.. Мен-чи?.. Нима деб ўзимни оқлайман?.. Қай сўз билан ҳаммасини тушунтираман?.. Йўқ, барибир гуноҳга ботдим! Жуда оғир, кечирилмас гуноҳга ботдим! Нимага бошида ўйламадим. Нега ўша ярамас Тоштемирнинг ширин сўзларига, алдовларига учдим? Мен ҳам бошқаларга ўхшаб турмушга чиқсам, келинлик либосини кийсам бўларди-ку! Нега шошдим?.. Ўзимни ўлдираман! Бундан бошқа йўл йўқ!.. Лекин қандай қилиб?.. Осайми ўзимни? Ё чўлга бориб каналга ўзимни ташлайми? Унда нима ўзгаради?.. Яна қайта гуноҳга ботмайманми?.. Ё бирор аёлга тушунтириб кўрайми? Нима деб айтаман? Ҳаммасини очиқ гапирсам, нима қилиш кераклигини айтишармикан? Лекин… Қандай айтаман?.. Йўқ, Холниса аяга айтаман. Ҳар ҳолда у аёл киши. Бунинг устига намоз ҳам ўқийди. Китоб кўрган…\nЙўқ, унга ҳам айтмайман. Бу дунёда мени тушунадиган одамнинг ўзи йўқ. Барибир кўзига ёмон кўринаман. Мени бузуқига чиқариб қишлоқдагилар олдида шармандаи шармисор қилади. Аниқ биламан. Энг яхши йўл битта. Дорихонага бораман-у, дори сотиб олиб ҳаммасини ичаман. Шунда кўнглим таскин топади. Ёруғ дунёнинг мени кутаётган оғир зарбаларидан халос бўламан. Ҳеч кимнинг қаршисида мулзам бўлмайман. Ҳеч ким менинг нима сабабдан ўз жонимга қасд қилганимниям билмай қолади… Шундай қиламан!.. Мен учун бундан тўғрироқ йўл йўқ!..”\nФароғат бошидаги рўмолини тўғрилади-да, жонҳолатда қишлоқ четидаги дорихона томон чопиб кетди.\nҚишлоқ кўчасида зоғ кўринмасди. Туш маҳали бўлгани сабабми, даладагилар ҳам уй-уйларига кириб кетишган. Энди улар кеч тушиб, қуёш нури пасанда бўлгандан кейингина чиқишади…\nФароғат дорихонадан икки қути дори сотиб олди ва яна бедазорга қайтиб зовур суви билан қўшган кўйи дориларнинг ҳаммасини бир-бир ичиб ташлади…\nОрадан беш дақиқалар чамаси вақт ўтди, ё ўтмади. Аввалига боши айланди. Кейинроқ қусгиси келиб ўқчиди. Бу ҳам ўтиб кетиб боши қаттиқроқ айланиб, юраги тез-тез ура бошлади.\nФароғат жонини тезроқ Азроил қўлига топшириш илинжида бедалар орасига чўзилди-ю, кўзларини юмди…\nКим билсин? У оламдан ўтдими, ёки ҳушдан кетдими?.. Бир маҳал кўзлари ўз-ўзидан очилиб кетди. Лаблари қуруқшаб кетган, томоғи ачишар, мияси лўқиллаб оғрирди… Кўзларини кафтлари билан ишқалаб-ишқалаб кўрди…\nНе кўз билан кўрсинки, тепасида оппоқ соқолли, лекин кийимлари йиртиқ-ямоқ дарвиш қиёфасидаги бир чол тикилиб турарди.\nФароғат қўрқиб даст ўрнидан турди-да, ортга тисланди.\n— Қўрқма, чироғим! — тилга кирди қария узун ҳассасига қўлларини тираган кўйи. — Нега рангинг докадай оқариб кетибди? Фақат мендан беркитма!.. Сенда бир гап бор. Нима бўлди?..\n— Ҳ-ҳеч нарса… — зўрға гапира олди Фароғат.\n— Алдама. Алдаш ҳам гуноҳ, — деди қария. — Агар бир гап бўлмаса, рангинг бу қадар оқармасди, тиззаларинг титраб-қақшамасди, аъзойи баданинг қора терга ботмасди…\n— Сиз… ўзи кимсиз?.. — сўради Фароғат қўрқа-писа.\n— Менми?.. — қария кулиб қўйди. — Мен бир дарвишман. Қишлоқ кезаман. Тирикчилигим ташвишида юраман. Сен-чи?.. Нима иш ўтдики бошингдан, бу қадар безовтасан? Анави дори қоғозлари сеникими?\n— Қара-я, шунча дорини бирданига ичибсан. Ахир, ўлиб қолсанг нима бўларди?\n— Бу кунимдан ўлганим яхши, — ниҳоят Фароғат ёрилган бўлди.\n— Нега? Айтсанг-чи сабабини?\n— Мен… Бир йигитга… Номусимни…\n— Нима?.. Ҳа-а, тушунарли… Наҳотки?.. Ҳали ёшсан-ку!.. Зўрладими ўша ярамас?\n— Йўқ, ўзим…\nҚария бирпас жим турди-да, яна кулиб қўйди.\n— Шунинг учун ўзингни ўлдирмоқчи бўлдингми, қизим? — сўради у хотиржам оҳангда.\n— Қўй, ўлдирма. Сен адашгансан холос. Тўғри, яхши иш қилмагансан. Ота-онангнинг юзини шувут қиладиган ишга қўл ургансан… Бу гуноҳинг учун ҳам ҳали қиёматда, албатта, жавоб берасан. Чунки, жавобсиз қоладиган гуноҳнинг ўзи йўқ. Лекин шу гуноҳ туфайли ўз жонингга қасд қилишинг яна бир катта юкни елкангга ортиб қўядики, сенга ҳеч ким ёрдам бера олмайди…\nШу тобда қариянинг кўзлари ёшланиб ерга боқди ва жим қолди.\n— Нега йиғлаяпсиз, бобо? — сал жонлангандек бўлиб сўради Фароғат.\n— Э, сўрама!.. — деди қария. — Мен сендан ҳам оғирроқ гуноҳ қилганман. Оқибатда кўриб турганингдек дарвиш бўлиб юрибман.\n— Нима гуноҳ қилгансиз?\n— Илгари бошқалар қатори мачитга қатнардим, беш вақт намозни канда қилмасдим. Шайтон йўлдан уриб бир-иккита ярамаснинг гапига кирдим. Ичкиликка, қиморга берилдим… Хуллас, намозни ташладим. Ҳеч қанча ўтмай, ишларим чаппасига кетди. Уй-жойимдан, оиламдан айрилдим. Мана, энди шу кўйи юрибман…\n— Намозни ташласа ёмон бўларканми? — соддаларча савол ташлади Фароғат.\n— Ҳа, олдин билмагандим. Яқинда бир китобда ўқиб қолдим. Намозни қасддан ташлаб кетишдан оғирроқ гуноҳ йўқ экан. Шунинг учун, қизим, сен ўзингни қўлга ол ва яшашда давом эт!.. Майли, шу гуноҳинг учун у дунёдами, бу дунёдами жазоингни оласан. Аммо яшаб қолишнинг ўзи сен учун катта мукофот. Бор, уйингга бориб Яратганга тавба қил!..\nҚария шу гапни айтди-ю, йўл томон кета бошлади.\nФароғат эса… Ўйга толди…\nЙўқ, энди ўзини ўлдириш ниятидан қайта бошлаганди. Уйга бориш ва шу кундан бошлаб гуноҳлари учун қария тайинлаганидек тавба қилиш ҳақида бош қотирарди. Шундай қилса, енгил тортишига, ҳаётга қайтишига ишонарди.\nКатегория: Hikoyalar to'plami | Просмотров: 74 | Добавил: Sherlaruz.CoM | Теги: #habarlar, #новости, #ahborot, #xabarlar, #Yangiliklar, #news, #Yangilik, #newsuz, #uznews | Рейтинг: 0.0/0


Капитал таъмир: нега «Реал» ва «Барселона» ўз стадионларини қайта қурмоқда?\n17:03 / 11.05.2017\nИспания футболи етакчилари ўз ареналарини кенгайтириш ва янада кўпроқ пул ишлаб топиш учун умумий ҳисобда бир миллиард евронинг баҳридан ўтишга тайёр.\nИспаниядаги энг катта икки футбол стадиони — Мадриддаги «Сантьяго Бернабеу» (сиғими: 81.000 томошабин) ва Барселонадаги «Камп Ноу» (99.000 томошабин) кенг миқёсдаги қайта кўриш ишларига тайёрланмоқда. Лойиҳалар маъқулланган бўлса ҳам, ишларнинг бошланиш санаси ҳали аниқ эмас. «Реал»га лойиҳа деталларини шаҳар ҳокимияти билан кенгашиб олиши зарур бўлса, «Барселона» қарзларидан қутилиши керак. Ҳар икки аренанинг умумий сметаси — 1 миллиард еврога тенг баҳоланмоқда. Forbes бунча пулни клублар нима учун сарфлашаётганини аниқлади.\nТарих. Икковлонга ярим миллиард песет\n1947 йилгача «Реал» сиғими бор-йўғи 15.000 кишилик бўлган стадионда ўйнаган. Клуб президенти Сантьяго Бернабеу номини кейинчалик олган янги, икки қаватли стадион 75.000 кишига мўлжалланганди. 1954 йилда унинг минбарларидан бирида учинчи қават қад кўтарди ва кейинги ўн йилликлар мобайнида «Реал» ўйинларига 125.000 томошабин кирган пайтлар ҳам бўлди.\nЎша 1954 йилда Каталония пойтахтида «Барселона» учун янги стадион қура бошлашган. 1957 йилда 60 минг кишилик Camp de les Corts’дан клуб 93 минг кишилик янги аренага кўчиб ўтади. «Камп Ноу» ва «Сантьяго Бернабеу»нинг қурилиши 288 миллион песетга тушади, яъни ўша вақтнинг курси билан 7 млн. долларга.\n1982 йилда Испания жаҳон чемпионати мезбони этиб танланади. Турнирни қабул қилаётган стадионлар минбарларини энг камида ярмисини ўриндиқлар билан жиҳозлаш керак эди (бунгача минбарларнинг аксарият қисмида ўриндиқлар йўқ, ўйинни тик туриб кўришга мослашганди). Бу «Бернабеу» сиғимининг 98 минг кишигача қисқартирилишига олиб келди, чунки ўриндиқлар билан бир қаторда инженерлик конструкциялари ҳам ўрнатилган эди. «Барселона» эса ўшанда барча минбарлар устидан учинчи қаватни қуриб битказди ва стадион сиғимини учдан бир қисмга ошириб, 120.000 кишига етказди.\n90-йилларда Европа футбол ассоциациялари иттифоқи (УЕФА) стадионлардаги тик туриб кўришга мўлжалланган жойлардан тўлиқ воз кечиш талабини илгари суради. «Барса» «Камп Ноу»нинг барча минбарларини ўриндиқлар билан жиҳозлайди ва унинг сиғими ҳозирги 99 минггача тушади. «Реал» эса ўз стадион сиғимининг бир баробар камайиши таҳдиди остида қолади, шу сабабли барча минбарлар узра учинчи қават қад ростлайди ва жами сиғим 81.000 ўриндиққа етказилади.\n«Сантьяго Бернабеу» доимо янгиланиб турилибди. 2000–2016 йилларда уни замонавийлаштириш учун клуб 241 млн. евро сарфлаган. Сўнгги бир неча йил ичида аренани кенг миқёсда янгилаш ишлари олиб борилмоқда. «Барселона» учун янги стадион барпо этиш ҳақидаги гап-сўзларга 2000-йиллар бошида нуқта қўйилди, ўшанда мутасаддилар «Камп Ноу»ни модернизация қилиш ҳақида якдил тўхтамга келишганди.\nДаромадлар. Иккисига: йилига 300 млн.евро\n«Камп ноу» ва «Сантьяго Бернабеу» клуб даромадлари тизимида ўхшаш улушга эга. Клубларнинг 2015/16 мавсум якунлари бўйича ҳисоботларига қаралса, «Барселона» 612 млн. евро даромаддан (футболчилар сотилишидан келган пуллардан ташқари), 158 миллионини (26 фоизини!) ўз аренаси орқали топган. «Реал»га эса стадиони 619 млн. евродан 153 млн. (25 фоиз) даромад келтирган.\nСтадионлар нафақат футбол ўйинлари вақтида пул ишлашади. 2016 йилнинг баҳорида ҳар иккиси учун спортдан ташқари энг мўмай даромад келтирган нарса Брюс Спрингстиннинг концерти бўлди. «Камп Ноу»да у 65 минг мухлисни тўплаган ва 6 млн. евро даромад келтирган, «Бернабеу»да 56 минг киши ва 5,4 млн. евро. «Реал»нинг клуб музейига бир йилда миллион киши ташриф буюради, «Барселона»никига эса 1,5 миллион зиёратчи.\n«Камп Ноу»нинг ҳозирги сиғими (99.000) «Сантьяго Бернабеу»никида деярли 20 минг кишига кўпроқ. Лекин Мадрид клубининг стадионлари яхшироқ тўлади: ўртача 86 фоиз (69 минг), Барселонада эса 71 фоиз (71.000).\nНавбатдаги янгиланиш доирасида азалдан ҳар икки аренани кенгайтириш мўлжалланган эди. Каталония клуби бу фикрдан қайтмаган: «Янги Камп Ноу» лойиҳаси 15 минг томошабин ўрнини назарда тутади. Мадрид шаҳар кенгаши эса «Бернабеу»нинг кенгайтирилишига, унга ёндош ҳудудларни қайта қуришни ҳам тақиқлаган. Энди Арена ҳозирги сиғимини сақлаб қолади, қурувчилар арена сифатини ошириш устида ишлашади.\nЯнги «Камп Ноу»: кенгроқ, замонавийроқ ва даромадлироқ\n«Камп Ноуни» модернизация қилиш бўйича ишлар 2017 йилнинг майида бошланиб, 4 йилга чўзилиши мумкин. Лекин ишларнинг бошланиши кечиктирилди. Клуб вице-президенти Сью Монах бунга шундай изоҳ берди: қайта қуриш учун ишларни бошлашдан аввал клубнинг умумий қарзини ҳеч бўлмаганда 200 млн. еврога тушириш лозим. УЕФА маълумотларига кўра, 2017 йилнинг 1 январь ҳолатига клуб бўйнидаги қарз 270 млн. еврони ташкил этади ва бир йил давомида 40 млн. еврога қисқарган.\nҲозирги даромадлар ва харажатлар баланси сақланиб турилса «Барса»га қарзларини 200 млн. еврогача камайтириш учун яна 2 йил керак бўлади, шундан сўнггина «Камп Ноу» Каталониянинг Pascual i Ausió фирмаси ва японларнинг бир неча футбол стадиони қурган Nikken Sekkei компанияси лойиҳаси бўйича модернизация қилиниши мумкин.\nЯнгиланиш бутун клуб инфраструктурасини қамраб олади: стадионни ҳам, базани ҳам, «Барселона»нинг баскетбол ва қўл тўпи жамоалари ўйнайдиган ареналарни ҳам. «Камп Ноу»нинг барча минбарлари усти ёпилади, VIP-ўриндиқлар икки баробар оширилади, автомобиль учун тўхташ жойлари эса 1500 дан 5000 тага етказилади.\n«Камп Ноу»нинг янги кўриниши 105 минг кишини ўз бағрига олади. Қайта қуриш учун 600 млн. евро сарфланади.\nСтадионнинг биринчи қавати майдон ҳар бир ўриндиқдан яққол кўриниши учун қайта қурилади (айни пайтда баъзи бир ўриндиқлардан майдон яхши кўринмайди). Учинчи қават бироз кенгайтирилади. Биринчи ва иккинчи қават орасидаги майдон кўриниб турувчи ложалар ва ресторанлар янгиланади, минбарлар ости замонавийлаштирилади. Тўсиқларсиз муҳит яратиш ва стадионнинг учинчи қаватига эскалатор ва лифтларда чиқиш имконияти алоҳида белгилаб қўйилган.\nҚайта қуриш ишлари бошлаганида «Барселона» ўз стадионида ўйнашда давом этаверади. Бу вақт мобайнида унинг сиғими бор-йўғи 10 фоизгача камайтирилади — абонемент эгалари эса бошқа қулайроқ жойга ўтқазилади. Минбарларни модернизация қилиш учун асосий ишлар ёз фаслида — расмий футбол учрашувлари ўтказилмайдиган пайтга мўлжалланган.\nИшларнинг умумий қиймати 600 млн. еврога баҳоланган. Улар якунлангач, «Камп Ноу» «Каттароқ, замонавийроқ ва даромадлироқ» бўлади.\n«Етакчилик статусини тасдиқлаш учун биз тарихий қадамни ташлашимиз керак. У клубга алоқадар ҳар бир кишидан иштиёқ талаб қилади, бироқ кейинчалик спортчилар ва томошабинлар учун замонавий технологиялар ўта қулайликни тақдим этади», – деган эди «Барселона» президенти Росель 2014 йилги тақдимот чоғида.\nБўлажак «Сантьяго Бернабеу»: жаҳоннинг энг яхши стадиони\n«Реал» раҳбарияти Европанинг энг совриндор жамоаси титулига мос келувчи тезисларни эълон қилмоқда: «Биз «Сантьяго Бернабеу» жаҳоннинг энг яхши стадиони бўлишини хоҳлаймиз», — деган модернизация лойиҳаси ҳақида клуб президенти Флорентино Перес.\n«Бўлажак Бернабеу» лойиҳалари танловида Испаниянинг L35 ва Ribas&Ribas компаниялари, шунингдек, Германиянинг GMP Architekten компаниялари қўшма лойиҳаси ғолиб чиққан. GMP Architekten бюроси мухлисларга яхши таниш: у жаҳон чемпионатлари учун Берлин (Германия), Кейптаун (ЖАР), Манаус (Бразилия) да стадионлар барпо этган. Шунингдек, Киевдаги «Олимпийский» стадиони, «Краснодар» ФК стадиони ва Тошкентдаги «Бунёдкор» стадиони лойиҳачиларидан ҳисобланади.\nЯнгиланган «Сантьяго Бернабеу»да 3000 та VIP ўриндиқ пайдо бўлади, бироқ умумий сиғим аввалгидек қолади\nМадрид шаҳар кенгаши стадион сиғимини 93.500 кишига етказадиган, савдо мажмуаси, отель ва автомобиллар учун тўхташ жойи қуришни назарда тутган 420 млн. евролик дастлабки лойиҳани тасдиқламаган. Фақатгина 3 мингта VIP ўриндиқ қўшиш (ҳозир уларнинг сони 4744 та), арена атрофини кўкаламзорлаштириш ва унинг фасадига футуристик кўриниш бериш борасидагина келишилган. Бу ҳолатда ишларнинг қиймати бироз арзонроқ — 400 млн. еврога тушади.\n«Бернабеу» фасадини LED-тизим билан интеграциялашган кумушранг пластиналар билан қоплаб чиқишади. Баъзи ҳолатларда ундан панорамали экран сифатида фойдаланиш мумкин. Стадион очилиб ёпилувчи том, бинода янги меҳмонхона пайдо бўлади ва унинг атрофи кўкаламзорлаштирилади.\nҚайта тиклаш 3 йил вақтни олади. Лекин ишни бошлаш муддати ҳанузгача аниқ эмас. Мадрид шаҳар ҳокимиятида бу борадаги сўнгги маълумот 2017 йилнинг февралида эълон қилингади. Ўшанда стадион атрофи лойиҳаси тасдиқлангани маълум қилинган эди.\n«Реал» ва «Барселона» стадионлари ҳозирги ҳолатида бир мавсумда клубларга 150 миллион евро даромад келтиришади. Қайта тиклашдан сўнг бу рақамлар ўсишини башорат қилиш жуда қийин. Сўнги ўн беш йил ичида жаҳондаги стадионларда ўтказилган модернизация испан грандлари учун намуна бўла олмайди.\n2005/06 мавсумда «Олд Траффорд» сиғимининг шунчаки катталаштирилиши «Манчестер Юнайтед» учун matchday revenue (чипта, абонемент ва атрибутика савдосидан тушадиган пул) нинг 30 фоизга — 2004/05 мавсумдаги 102,5 млн евродан 2006/07 мавсумда 137,5 млн. еврогача ошишига олиб келди. Манчестернинг яна бир жамоаси — «Сити» 2014/15 мавсум давомида «Этиҳад стейдиюм»нинг кенгайтирилишидан 25 фоиз кўпроқ фойда кўра бошлаган.\nЛондоннинг «Арсенал» клуби 2006 йилда 39 минг кишилик «Ҳайбери»дан ўта замонавий «Эмирейтс» (60.000 киши) га кўчиб ўтади ва matchday revenue’сини икки баробар ошириб олади: эски стадионида клуб бир мавсумда 63,8 млн. евро ишлаб топган бўлса, янги стадиондаги илк мавсумдаёқ 134,6 млн.ю евро топган. Мюнхеннинг «Бавария»сидаги аҳвол ҳам шунга ўхшаш, «Арсенал»дан бир йил олдин «Олимпия» (53.000) стадионини «Алянц Арена» (67.000) га ўзгартирган клубнинг ўйин кунларидаги даромадлари 30 млн. евродан 52,1 млн. еврога кўтарилган.\n«Сантьяго Бернабеу»нинг сиғими қайта тиклаш жараёнида оширилмайди, «Реал» ўйин кунларида кўпроқ чипта ёки атрибутикалар сота олмайди. Клуб даромадлари фақат VIP-мижозлар билан ишлаш ва стадиондан тижорий мақсадларда фойдаланиш кетидан ошиши мумкин.\n«Камп Ноу» эса қайта тиклашдан сўнг бугунгисидан бор-йўғи 5 фоиз кўпроқ мухлисларни қабул қилади (таққос учун: «Олд Траффорд» 12 фоизга кенгайтирилган, «Этиҳад» — 17 фоизга). «Барса» ҳам стадиондан янада кўпроқ даромад қилиш учун хизматни яхшилашни йўлга қўймоқда: ресторанларнинг сони ва сифати, VIP-ложалар, оддий мухлислар учун хизматларнинг даражаси ва қиймати, дегандек.\nКамп Ноу Сантьяго Бернабеу\n«Сантьяго Бернабеу»даги Эл-Класикода энг хавфли футболчи кимлиги аниқланди\n«Барселона» стадиони номини рекорд қийматга сотиши мумкин\n«Барселона» - «Манчестер Сити». Бугун «Камп Ноу»да 1500-расмий ўйин ўтказилади


Анталья Гран-присидан кейин Олимпиада рейтингига назар\nОртда қолган дзюдо бўйича Анталья Гран-присидан кейин Олимпиада рейтингини йиғиш бўйича кечаётган рейтингга назар солишнинг айни вақти. Турнирда кузатилган энг эътиборли жиҳати -73 килограмм вазн тоифасида жанубий кореялик Ан Чангримнинг жадвалда биринчи ўринга кўтарилиб олгани бўлди. Кореялик спортчининг Туркия Гран-присида биринчи ўринни қўлга киритгани унинг ушбу натижага эришишига замин яратди.\nЮртдошларимизнинг ўрнига тўхталадиган бўлсак, Кемран Нуриллаев (-60 кг) Антальядаги ажойиб иштирокидан кейин рейтингда сезиларли даражада кўтарила олди ва йўлланма зонаси учун кечаётган кескин курашга қўшилди. Эслатиб ўтамиз, юртдошимиз мусобақада кумуш медални қўлга киритган. Батафсил:\n8(8 аввалги ўрни) . Шарофиддин Лутфуллаев – 1220 очко (йўлланма зонасида)\n35 (35). Диёрбек Ўрозбоев – 378 очко (йўлланма зонасида эмас)\n41(116). Кемран Нуриллаев – 303 очко (йўлланма зонасида эмас)\n1. Жоширо Маруяма (Япония) – 2250 очко\n14(13). Сардор Нуруллаев – 877 очко (йўлланма зонасида)\n26(24). Шаҳрам Аҳадов – 569 очко (йўлланма зонасида)\n1. Ан Чангрим (Жанубий Корея) – 2150 очко\n16(15). Ҳикматиллоҳ Тўраев – 831 очко (йўлланма зонасида)\n1. Саги Муки (Исроил) – 1975 очко\n40(39). Шарофиддин Болтабоев – 348 (йўлланма зонасида эмас)\n55(54). Давлат Бобонов – 261 очко (йўлланма зонасида эмас)\n24(23). Муҳаммадкарим Хуррамов – 626 (қитъавий квота)\n1. Гурам Тушишвили (Грузия) – 2255 очко\n5(4). Бекмурод Олтибоев – 1360 очко (йўлланма зонасида)\n– Рейтингда етакчи ва унга энг яқин вакилимиз кўрсатилган.\n– Бир вазнда 2 ёки ундан ортиқ дзюдочи йўлланма зонасида бўлса (худди -66 кг вазн тоифасидек), қайси спортчи Олимпиадага боришини МОҚ танлайди.


Сиз шу ердасиз: Бош саҳифа 2017 йил 1-сон 2017 йил 1-сон Омонат\nИслом уламолари ўзини олим кўрсатишга уринадиган шахслар бўлмайди, бу ҳақиқатни уммат учун қилаётган хизматлари намоён қилиб туради. Бу хизматлари учун тарихдан бугунга қадар турли савиядаги жоҳиллар томонидан маломатга учраб келишгани ҳам бор гап. Лекин буларни эътиборсиз қолдиришган, жоҳил билан тенглашишни ўзларига эп кўришмаган. Ислом дини қиёматга қадар инсоният саодатига кафил бўла оладиган илоҳий таълимот бўлгач, ҳар ким ҳам ўзини олим эълон қилавериши маъқул бўлмайди. Тўғрироғи, ҳар қандай кишини оят ва ҳадис айтишига қараб олим экан, дейилавермайди! Ислом олими бўлиш ва ислом номидан гапириш ҳуқуқига эгалик учун киши тартибли равишда, ишончли силсилага эга бўлган уламолар қўлида таҳсил олиши лозим. Динни саҳифаларнинг ўзидан ўрганган одамнинг билгани ўзига, лекин бошқаларга дин айнан шу, дея гапини ўтказишга уриниши тўғри бўлмайди. Зотан, исломий билимлар шахсий изланишлар орқали ўзлаштирилмайди. Агар шундай бўлганида эди, Аллоҳ таоло Қуръони каримнинг ўзини тушириб қўя қолар, Пайғамбар (а.с.)ни юбормас эди. У зот ҳам вақт сарфлаб саҳобаларга диннинг асосларини айтиб ўтирмас: “Қуръонни ўқиб, шундан ўзларинг хулоса чиқараверинглар”, деган бўлардилар. У зот (а.с.)дан кейинги саҳобаи киромлар ва уламолар ҳам динни тартибли равишда, устоздан ўрганиш зарурлигини қайта-қайта таъкидламас эдилар.\nБугунги кунда бир беморни амалиёт ётоғига ётқизган шаҳодатсиз шифокор, ишни муваффақиятли якунласа-да, жиноий жавобгарликка тортилади. Тўғрими? Мажлисларда, ижтимоий тармоқлардаги суҳбатларда бирор соҳада баҳс кўтарилса, ўша соҳа мутахассисларидан бошқаларнинг аралашганини кам кузатамиз. Лекин ДИН, ИСЛОМ, ШАРИАТ борасида сўз очилса, ким бўлишидан қатъи назар, одамларнинг “олимлик” қилаверишига нима дейиш мумкин?! Ахир табиб хато қилса, беморнинг ҳаёти барбод бўлади. Бироқ Ислом номидан гапираётган киши мутахассис бўлмаса ва хато қилса, унинг гапини олган киши икки дунёсини бой бериши мумкин! Наҳотки шундай қилаётганлар, динимиз номидан “менимча”, “балки”, “ўйлашимча” деб алжираётганлар бу иш ўта хатарли эканини билишмаса, ҳис этишмаса?!\nМуҳаммад ибн Сийрин айтади: “Албатта, илм диндир. Шундай экан, динингизни кимдан олаётганингизга қаранг”. Яъни, ким нима деса, шу дин экан деб эргашиб кетаверманг, балки гапираётган шахснинг кимлигига қараб қўйинг.\nАбдуллоҳ ибн Муборак айтади: “Ҳадисдаги санад (яъни, фалончи пистончидан ривоят қилган, деб номма-ном зикр қилиш) диндандир. Агар санад бўлмаса, хоҳлаган киши хоҳлаган нарсасини айтаверади... Биз билан қавм орасида тиргак, яъни санадлар бордир”.\nАбу Ақилдан ривоят қилинади: «Абдуллоҳ ибн Умар (р.а.)нинг фарзандидан бир нарса ҳақида сўралди, бу борада унинг маълумоти йўқ эди. Яҳё ибн Саид: “Сендек кишидан бир нарса сўралса-ю, у ҳақида илминг йўқлигини оғир иш деб биламан. Ахир, ҳидоятга бошловчи икки имом – Умар ва Ибн Умарнинг ўғлисан-ку”, деди. У киши: “Аллоҳга қасам, Аллоҳ ҳузурида ва Аллоҳ тарафидан илм берилган киши ҳузурида илмсиз ҳолда гапиришим ёки ишончсиз кишидан хабар беришим бунданда оғирроқдир!” деб айтди» (Имом Муслим).\nАбу Ҳурайра ривоят қилган ҳадисда Набий (с.а.в.): “Агар иш ўз аҳлидан бошқага топширилса, қиёматни кутавер”, деганлар (Имом Бухорий).\nХулоса қилиб айтганда, ҳар ким ўз ишини қилгани маъқул. Кишининг билмаганини “билмайман”, дейиши фазилат! Айниқса, ислом дини бўйича мутахассис бўлмаганларнинг фатво айтишига чек қўйиш лозим. Бугунги кундаги ихтилофларнинг аксарияти айнан шу туфайлидир!\nАллоҳ таоло Ўзи ислоҳ қилсин!\nАброр Мухтор Али\n2017 йил 3 октябрда эълон қилинган 369 марта кўрилган


19:25, 22.09.2019 // 186936\nИжтимоий тармоқларда Тошкент шаҳридаги ички ишлар органи ходимининг рақсга тушаётгани тасвирланган видео тарқалди. Унда ходим патрул-пост хизмати машинаси олдида ўзбекча қўшиққа рақсга тушганини кўриш мумкин.\nИчки ишлар ходими ким экани, видеонинг қаерда ва қачон тасвирга олингани ҳақида маълумот мавжуд эмас. Тасдиқланмаган маълумотларга кўра, у яқинда уч қиздан сўнг ўғил фарзандли бўлган ва шундан қувониб, рақсга тушган.\nИжтимоий тармоқнинг кўпчилик фойдаланувчиларини ходимни оқлаган ва олқишлаган, барча хурсанд бўлишга, рақс тушишга ҳақли эканини ёзган. «Ишқилиб, ходимни бу хатти-ҳаракатлари учун жазолашмаса бўлди, деб куйинганлар ҳам бор», деб ёзади «Sof.uz».\n09:40 Кеча // 275899\n00:22 Кеча // 269635\n17:14, 28.03.2020 // 212744\n20:33 Кеча // 207148\n10:08 Кеча // 195049\nЎзбекистонда коронавирус инфекцияси билан касалланганлар сони 133 нафарга етди. 7 нафар бемор бутунлай соғайди


Фестивалда иштирок этган Ўзбекистон Президенти Шавкат Мирзиёев таъкидланганидек, ҳунармандчиликнинг пайдо бўлиши дунё цивилизацияси ривожида энг муҳим ва тарихий қадам экани яна бир карра исботини топди. Ҳунар барча халқлар ҳаётида муҳим ўрин эгаллагани боис ушбу тантана нафақат ўзбек халқи балки бутун дунё санъат вакилларига илҳом берувчи макон бўлди, дея айтиш мумкин.\nХалқаро кўргазмада ўзбек ва хорижий халқ амалий санъати усталари яратган ажойиб буюмлар намойиш этилди. Хусусан, “Ҳунармандчилик ва халқ амалий санъати истиқболларига” бағишланган халқаро илмий-амалий конференцияда 26 мамлакатдан 36 нафар олим ва тадқиқотчи иштирок этди. Унинг якунида “Халқ амалий санъати ва ҳунармандчиликни ривожлантириш бўйича Қўқон резолюцияси” имзоланди ва Қўқон шаҳрига “Жаҳон ҳунармандлари шаҳри” мақоми берилди.\nМазкур унвон 2014 йилда таъсис этилган бўлиб, шу кунгача унга 16 давлатнинг 36 шаҳри сазовор бўлган. Қўқон шаҳри МДҲ мамлакатлари шаҳарлари орасида биринчи бўлиб шу қатордан жой олди. Шунингдек, “Ҳунарманд” уюшмаси жорий йилда мазкур ташкилотга аъзо бўлди. Мамлакатимизда миллий ҳунармандчиликни ривожлантириш борасидаги саъй-ҳаракатлар самарадорлиги халқаро ҳамжамият томонидан кенг эътироф этилганининг белгиси бўлди бу воқеалар.\nКуни кеча Қўқон шаҳрида ўтказилган биринчи Халқаро ҳунармандчилик фестивали доирасида “Ўзбеккино” Миллий агентлиги буюртмасига асосан суратга олинган “Қўқон шамоли” ("Айбсиз айбдор") бадиий фильмининг тақдимоти Қўқон мусиқали драма театрида ўтказилади.\nДилмурод Масаидовнинг «Қўқон шамоли» номли тарихий фильмининг намойиши томошабинларни яна бир бор ўтмиш саҳнасига кириб қолгандек таъссаввурига эга бўлди. Ушбу филъмда тарихий шахсларнинг ҳаётий кечмишлари ва уларнинг босиб ўтган машаққатли йўллари ҳақида бўлиб, Зебо Қобилованинг «Айбсиз айбдор» деб номланган сценарийси асосида тасвирга олинган. Фильм Қўқон хонлигининг XVIII аср охири — XIX аср бошларидаги ижтимоий-сиёсий ҳамда адабий муҳити, ўша давр чигалликлари ҳақида бўлиб, асосан, Қўқон хони Умархон ҳамда шоира Нодирабегим ҳаётидан ҳикоя қилади.\nАйни вақтда фестиваль якунланган бўлсада, халқ сайли бир неча кун давом этиши эълон қилинди.\nҚўқон шаҳридан махсус


Камончиларимизнинг мавсумолди режалари муҳокама қилинди 15.02.2021 22:40\nКамондан отиш бўйича Ўзбекистон терма жамоаси бу йил ҳам Токио-2020 Олимпия ўйинлари йўлланмаси учун курашиш имкониятига эга. Жамоамизни июнь ойида Парижда бўлиб ўтадиган жаҳон лицензион мусобақаси кутиб турибди. Бугун МОҚ раиси ўринбосари Шерзод Ташматов Ўзбекистон камондан отиш федерацияси бош котиби Орхан Кападзе ҳамда терма жамоа бош мураббийи Владимер Леквеишвили билан кечган суҳбатда мазкур мусобақага тайёргарлик режаларини муҳокама қилиб олди.\nЎтган ҳафта Тошкентда камондан отиш бўйича Ўзбекистон чемпионати якунланди. Мазкур мусобақа орқали мураббийлар штаби янги мавсумда терма жамоа таркибига кирадиган спортчиларни яна бир бор саралаб олди. Мураббий Владимер Леквеишвилининг маълум қилишича, мусобақада саралаб олинган 4 нафардан эркак ва аёл спортчилар ёзда бўлиб ўтадиган лицензион мусобақада курашувчи жамоа таркибига жалб қилинади. Бу борада дастлабки қадам келаси ой Туркиянинг Анталья шаҳрида ўтказилиши кутилаётган ўқув-машғулот йиғинидан бошланади. Узоқ муддатга мўлжалланган ушбу йиғинда Туркия, Украина, Россия, Германия ва Беларусь терма жамоалари билан қўшма машғулот ўтказилиши режалаштирилган. Шундан сўнг вакилларимиз Таиланд, Хитой ва Жанубий Кореяда ўтадиган Осиё ва Жаҳон кубоги мусобақаларида иштирок этиши кутилмоқда. Мазкур мусобақалар Парижда бўлиб ўтадиган лицензион турнир учун тайёргарлик вазифасини ўтаб беради.\nУчрашувда Шерзод Ташматов МОҚ жамоамиз учун барча шароитларни яратиб беришга тайёр эканлигини, бу борада ҳукуматимиз ҳар томонлама қўллаб-қувватлаётганини таъкидлаб ўтди.\n“МОҚ раҳбарияти жамоа режаси билан танишиб чиқди. Мерганларимизга бу борада фақат ва фақат омад тилаб қоламиз. Шуни унутмангки, ҳукуматимиз спортчиларимизни доимо қўллаб-қувватлаб боради. Насиб қилса, ёз фаслида камончиларимиздан ҳам Токио Олимпиадасига йўлланма кутиб қоламиз. Бу эса ўзбек спортида ўзига хос воқеликлардан бўлади”, – деди Шерзод Ташматов.\nСуҳбатда жамоамизнинг тайёргарлик босқичи, ўқув-машғулот йиғинлари давомида нималарга аҳамият қаратилиши, Олимпия ўйинларига йўлланма олиш имконияти борасида атрофлича фикр алмашилди.


Ислом Каримов Ўзбекистон Марказий банки раисига янги ўринбосар тайинлади\n03 июл 2022, Тошкент вақти: 07:25\nЎзбекистон президентининг фармони билан Шохрух Шоахмедов Ўзбекистон Республикаси Марказий банки раисининг ўринбосари этиб тайинланди. Бу ҳақда Марказий банк расмий сайти хабар қилди.\nБундан олдин Шохрух Шоахмедов Марказий банк Тошкент шаҳар Бош бошқармасига раҳбарлик қилган.\nШоахмедов Шохрух Шорахимович 2000 йили Жаҳон иқтисодиёти ва дипломатия университетининг халқаро иқтисодий муносабатлар факультетини тамомлаган. 2002 йили Тошкент Давлат иқтисодиёт универститетини магистратурасини тугатган. Банк тизимидаги фаолиятини 2004 йилда Ташқи иқтисодий Миллий банкида оддий мутахассисликдан бошлаган. "Ипотека-банк" АТБ Бошқаруви раиси ўринбосари лавозимида ишлаган.


ИнтерФУТБОЛ :: АСР ЎҒИРЛИГИ ёхуд 39 йил аввалги шовшувли воқе ҳақида\nАСР ЎҒИРЛИГИ ёхуд 39 йил аввалги шовшувли воқе ҳақида\nҚуидаги мақола бундан 39 йил аввал футбол оламида юз берган шов-шувли детективнамо воқеа хусусида. 1981 йилнинг март ойи биринчи оқшоми. «Барселона» шу куни муҳташам «Камп Ноу»да «Эркулес»ни қабул қилиб, камтарин рақиб дарвозасига 6та жавобсиз гол урганди. Жумладан, мухлислар даврасида Кини номи билан танилган Энрике де Кастро Гонсалес ўйиннинг 36 ва 39-дақиқаларида бирин-кетин муваффақиятли ҳаракатланиб, «дубл»га эришганди. Умуман, 1980 йилнинг ёзида Каталония гранди сафига қўшилган испаниялик сермаҳсул ҳужумчи дебют мавсумидаёқ Бернд Шустердек ёрқин юлдуз ёнидан муносиб жой олишни уддалаганди...\nКини «Камп Ноу»га шунчаки, осонгина ёки текинга ўтган эмасди, албатта. Каталонияликлар уни ўз томонларига оғдириш йўлида 82 млн. песет сарфлашганди. Бу ўша вақт мезони бўйича 31 ёшли футболчи учун жуда юқори баҳо эди. Лекин шу ёшига қадар Испания чемпионатининг энг яхши тўпурарига аталган Пичичи номидаги совринга 3 марта сазовор бўлган Кини мамлакат миллий жамоасида етакчи ҳужумчи саналарди. Хуллас, «Барселона» чемпионатнинг бош голеадорларидан бирини олиш учун «Спортинг» билан узоқ вақт савдолашган, охир-оқибат, хихонликлар таклифни қабул қилишга мажбур бўлишганди. Кини эса билдирилган ишонч ва сарфланган маблағни оқлашга астойдил бел боғлаб, Каталония клуби либосидаги дастлабки 30та ўйинда 18та гол уради. Ҳужумчи бошида Барселонага ёлғиз ўзи кўчиб ўтган, рафиқаси Мария, қизи Лотарингия ва ўғли Энрике эса Хихонда қолишганди. Улар шунчаки, бошқа шаҳарга кўчишга улгуришмаганди.\nМашъум воқеа Кинининг яқинлари Барселонага учишни мўлжаллашган оқшом юз беради. Футболчи рафиқаси ва фарзандларини кутиб олиш учун аэропортга отланади. Бироқ унга оила аъзоларини қарши олиш насиб этмайди... Аниқроқ айтсак, Кини изсиз йўқолади. Ҳуқуқ-тартибот ходимлари тез орада футболчига тегишли автомобилни излаб топишади, аммо у бўм-бўш эди. Кини машинага ўтирган паллада қўлларида «Эркулес»га қарши беллашувга бағишланган дастурча ва ручка ушлаб олган 2 нафар йигит ундан дастхат сўрашади. Табиийки, «дубль» ҳисобига учрашувнинг бош қаҳрамонига айланган ҳужумчи илтимосни рад этмайди. Бироқ ўша паллада биқинига қандайдир металл парчаси тақалганини сезади. «Мухлислар» панасида турган учинчи жиноятчи машинани фургон ортидан ҳайдашни буюради. Ҳужумчида буйруққа бўйсинишдан ўзга чораси йўқ эди. Шу тариқа бошланган мажбурий «саргузашт» ҳужумчи учун 25 кунлик уқубатга айланади. Мариянинг югуриб-елиши билан ташкил этилган 3 кунлик қидирув самара бермайди. Шундан кейин «Барселона» офисидаги телефонга «жон» киради: жиноятчилар клуб мутассаддиларидан 100 млн. песет сўрашади, боз устига, чемпионликдан воз кечишни ҳам талаб қилишади. «Барса» ўша пайт турнир жадвали пешқадами «Атлетико»дан 2 очко ортда қолаётган, жамоани олдинда Мадридда айнан «матрасчилар»га қарши кечадиган ўта муҳим ўйин кутиб турганди.\nКаталонияликлар охир-оқибат, чемпионлик тақдирини ҳал этишда муҳим роль ўйнаган ўша баҳсни тушкун кайфиятда ўтказиб, 0:1 ҳисобидаги мағлубиятни тан олишади. «Барса» айни шу натижа туфайли 1980|1981 йиллар мавсуми олтин медалидан бутунлай умид узади. Ҳар ҳолда, каталонияликлар кейинги 5та учрашувда атиги 1 очко ишлайди. Жиноятчиларнинг товон пули ҳақидаги талаблари эса, бир неча кундан кейин бажарилади. Аноним ҳисоб рақамига 100 млн. песет ўтказиб берилади. Шу тариқа маблағни олиш учун банкка келадиган сирли шахсни кутиш қолганди, холос. Полиция вакиллари тахмин қилишганидек, банкка келиши муқаррар жиноятчини қўлга туширишда муаммо туғилмайди. Тергов жараёнида унинг ҳамтовоқлари ҳам тезда аниқланади ва одам ўғриларини Арагонда сиқувга олишади...\nПолиция 25 мартга ўтар кечаси жиноятчилар жойлашган гаражни қуршаб олади, тўқнашув чоғи одам ўғриларидан бири ҳалок бўлади, иккинчиси қўлига кишан солинади. Йўқолган футболчини эса автомобилларни назоратдан ўтказиш ва таъмирлашга мўлжалланган махсус ўрадан топишади. Унинг соч-соқоли ўсиб кетганди. Умуман, жуда тор, қоронғу, яшаш учун ҳеч қандай шароити йўқ «катак»да 25 кун ўтирган Кини таниб бўлмас даражада ўзгарганди. Аниқланишича, жиноятчилар унга кунига 1 дона бутерброд ва бир стакан сувдан бошқа ҳеч вақо беришмаган. Футболчининг ўзи тутқунликнинг бирдан-бир ижобий томони сифатида кун бўйи гаражда Хулио Иглесиас қўшиқлари янграб турганини эътироф этган. Кини айнан шу хонанданинг чин мухлиси эди.\nБезорилар дастлабки кунларда футболчини роса калтаклашади, бармоқларини битта-битта кесиб, клуб офисига жўнатишларини айтиб, дағдаға қилишади. Уларни фақат моддий манфаат эмас, балки ҳужумчининг «Барселона»га ўтгани ҳам жиноят кўчасига етаклаганди. Одам ўғрилари Кинини каталонияликларга сотилган хоин, сепаратизм тарафдори сифатида кўришганди. Умуман, футболчининг ўғирланиши ва ундан кейинги жараёнга боғлиқ ҳолатни бутун Испания диққат билан кузатиб боради. Дейлик, янгиликлар дастурлари ҳар куни шу жиноятга дахлдор маълумотлар билан бошланарди. Ҳужумчининг озод этилиши эса мамлакат аҳолисини бирлаштирган миллий байрамга уйғунлашиб кетади. Барселонанинг ўзида Кинини 130 мингдан кўпроқ мухлис шод-хуррам ҳолда кутиб олади.\nСуд жиноятчиларни 10 йиллик қамоқ жазосига ҳукм қилади. Бундан ташқари, уларнинг зиммасига жабрланувчига 5 млн. песет миқдорида товон тўлаш мажбуриятини юклайди. Аммо Кини уни олишдан бош тортади. Умуман, футболчи безориларга нисбатан инсоний муносабатда бўлиб, аёвсиз калтаклангани ва таҳқирланганига оид саволларга истар-истамас жавоб қайтаради. Ҳаттоки, жиноятни фош этиш чоғи ҳалок бўлган безорининг оила аъзоларига ёрдам қўлини чўзишга уринади. Айтишларича, Энрике тергов жараёни ва суд тортишувлари тезроқ тугашини истаган. Қисқаси, у фақат тезроқ яшил майдонга қайтиш ҳақида ўйларди. Кини тутқунликдан чиққач, атиги 10 кундан кейин «Вальядолид»га қарши баҳсда 90 дақиқа тўп суради, кейин «Альмерия» клубини 2та гол билан «сийлайди». Энг асосий факт: «ҳибс»да 25 кун давомида ҳам руҳий, ҳам жисмоний томондан роса эзилган Кини юксак иродасини намойиш этиб, мавсум якунида яна бир бора Ла Лиганинг энг яхши тўпурари бўлади. Чемпионат ниҳоясига етгач, «Барса» Испания кубогини қўлга киритади. Эътиборли жиҳати шундаки, каталонияликлар финалда Хихоннинг «Спортинг» клубини 3:1 ҳисобида маҳв этишади, Кини эса собиқ жамоаси дарвозасини 2 марта нишонга олиб, ҳал қилувчи беллашув бош қаҳрамонига айланади.\nКейинги мавсум ҳам барқарор тўп сурган Кини 26та гол билан яна тўпурарлар пойгасида ғолиб чиқади. Бундан ташқари, у Кубок эгалари кубоги турнири финалида Бельгиянинг «Стандарт» жамоасига қарши кечган ўйинда ғалаба голига муаллифлик қилади. Ўшанда Испания термаси ўз майдонидаги ЖЧга қизғин ҳозирлик кўраётганди. Кўплаб мутахассислар мезбонлар чемпион бўлишлари, лоақал совринли ўринлардан жой олишларини баралла башорат қилишади. Кини эса табиийки, турнир тўпурарига аталган «Олтин бутса»га бош даъвогар саналганди. Лекин испанлар уй мундиалини ўта суст ўтказишади, Кини ҳам ўзини кўрсатолмайди. Умумий ҳисобда «Барселона» шарафини 4 йил ҳимоя қилган ҳужумчи кейинчалик Хихонга қайтиб, қадрдон клуби «Спортинг» либосида яна 3 мавсум тўп суради. Муҳими, Хихонда мухлислар мамлакатнинг қарама-қарши бурчагига кетиб қолган футболчини самимий кутиб олишади. Шу тариқа икки жамоа афсонасига айланган Кини 37 ёшида самарали фаолиятига нуқта қўяди. Аммо ўша мудҳиш воқеа футболчининг саломатлигига жиддий путур етказганди. Унда аввалига саратон хасталиги аниқланади. Ўсимта бошланғич босқичда эканлиги ҳисобига хасталикни жарроҳлик муолажаси воситасида бартараф этишади. Лекин собиқ футболчида юрак фаолияти ҳам талаб даражасида эмасди. Оқибатда Энрике стадион ва телекўрсатувларда сира кўриниш бермайди, жамоатчиликдан ўзини олиб қочадиган бўлиб қолганди.\nБундан 2 йил аввал Кинини 1981 йилнинг мартида юз берган жиноятга бағишланган «Аср ўғирлиги» ток-шоусига таклиф этишди. У аввалига саломатлигини баҳона қилиб, рад жавоби берди. Лекин ижодкорлар афсонани кўндириш йўлини топишди, барибир. Бироқ испан футболининг ёрқин юлдузига ўша кўрсатувда иштирок этиш насиб этгани йўқ. Энрике де Кастро Гонсалес 2018 йилнинг 27 февралида, мудҳиш жиноятнинг 37 йиллигига атиги 2 кун қолганида юрак хуружи туфайли ёруғ дунё билан хайрлашди.


Қорачиқ > Дунё хабарлари > Россия ва Эрон визадан воз кечмоқчи\nРоссия ва Эрон визадан воз кечмоқчи\nРоссия ва Эрон бир-бири ўртасидаги виза режимини тўхтатиш борасидаги илк қадамини ташлаганини билдирди. Эроннинг Москвадаги элчиси Мехди Синаий баёнотида Россия ва Эрон Ташқи ишлар вазирлари бу борада қатор ишлар олиб бораётганини билдирди.\nИкки ўлка ташқи ишлар вазирлари тарафидан имзоланадиган бу шартномада, визасиз саёҳат қилиш масаласини алоҳида таъкидлаб ўтган Синаий, амалда илк босқичда бу енгилликдан иш одамлари ва туристлар фойдалана олишини қайд этди.\nБир тарафдан Эрон ташқи ишлар вазирининг ёрдамчиси Ҳусайн Абдуллаҳён, Россия ташқи ишлар вазири ёрдамчиси Михаил Богданов билан телефон орқали суҳбатида Москвада давом этаётган Сурия музокаралари ҳақида фикр алмашишди.\nТомонлар Москвадаги учрашувларнинг Сурия инқирозини сиёсий йўл билан ҳал этишни таъминлайдиган йўлнинг топилишига умид қилишларини айтдилар.


Хусусий амалиёт билан шуғулланувчи нотариус ишлаш учун жойни қандай олади | NORMA.UZ\nХусусий нотариал фаолиятни ташкил этишни қўллаб-қувватлаш чора-тадбирлари қабул қилинди (11.04.2020 йилдаги 213-сон ВМҚга қаранг).\nЭслатиб ўтамиз, жорий йилнинг 1 январидан давлат нотариал идораларини босқичма-босқич хусусийларига қайта ташкил этиш бошланди. Хусусий амалиёт билан шуғулланувчи нотариуслар фаолияти самарадорлигини таъминлаш учун уларнинг моддий-техник базасини такомиллаштириш бўйича чора-тадбирлар қабул қилинмоқда.\nЧунончи, хусусий амалиёт билан шуғулланувчи нотариуслар давлат нотариал идоралари нотариуслари фойдаланувида бўлган биноларни ижарага олишлари, шунингдек уларнинг анжомлари ва инвентарларини (мебель, стеллаж, сейф, компьютер, ташкилий техника воситалари ва б.) баланс қийматида сотиб олишлари мумкин. Ижара ва инвентарларни сотиб олиш масаласи ушбу бинолар оператив бошқарув ҳуқуқи асосида бириктирилган ҳудудий адлия органлари билан ҳал қилинади. Ижарани расмийлаштириш давлат мулкини ижарага бериш қоидалари асосида амалга оширилади.\nХусусий амалиёт билан шуғулланиш истагини билдирган давлат нотариал идоралари нотариуслари давлат идоралари биноларини офис учун ижарага олишда устунликка эга бўлади. Улар ёзма равишда рад этган тақдирда ёки икки ой давомида ўз ҳуқуқидан фойдаланмаганда ушбу бинолар адлия органларига бириктирилмаган бинода фаолият кўрсатаётган бошқа хусусий амалиёт билан шуғулланувчи нотариусларга ижарага берилади.\nИжарага бериш ҳамда инвентарларни сотишдан тушадиган маблағлар Адлия органлари ва муассасаларини ривожлантириш жамғармасига йўналтирилади ҳамда давлат нотариал идораларини, адлия органларини ривожлантириш учун сарфланади.\nҲужжат Қонун ҳужжатлари маълумотлари миллий базасида эълон қилинган ва 11.04.2020 йилдан кучга кирган.


Ўзбекистон ТИВда қатор давлатлар элчилари билан учрашув бўлиб ўтди\n18:54 / 31.05.2017\n2017 йилнинг 31 май куни Ўзбекистон Республикаси Ташқи ишлар вазирлигида Қирғизистон Республикасининг Фавқулодда ва Мухтор Элчиси Данияр Сидиков билан учрашув бўлиб ўтди. Бу ҳақда ТИВ матбуот хизмати хабар бермоқда.\nУчрашувда маданий-гуманитар соҳадаги икки томон ҳамкорлигининг амалий жиҳатлари диққат марказида бўлди.\nШу куни Ўзбекистон Республикаси Ташқи ишлар вазирлигида Туркманистоннинг Фавқулодда ва Мухтор Элчиси Шири Шириев билан ҳам учрашув ўтказилди.\nСуҳбат давомида икки томонлама ҳамкорликнинг ҳозирги ҳолати ҳамда жорий йилнинг март ва май ойларида бўлиб ўтган олий даражадаги Ўзбекистон-Туркманистон учрашувлари доирасида эришилган келишувларни амалга ошириш жараёни муҳокама қилинди.\nУчрашувда икки давлат делегацияларининг халқаро ташкилотлар доирасида ўтказилаётган табдирлардаги иштироки борасида ҳам фикр алмашилди.\nЎзбекистон Қирғизистон Туркманистон


Норма маслахатчи / 2021 йил / № 25 / Қонунчиликдаги янгиликлар\nПрезидент ҳузуридаги Лойиҳа бошқаруви миллий агентлиги ҳамда Бош прокуратура ҳузуридаги Иқтисодий жиноятларга қарши курашиш департаментининг қарори билан Крипто-активлар муомаласи соҳасидаги фаолиятни амалга оширувчи шахслар учун жиноий фаолиятдан олинган даромадларни легаллаштиришга, терроризмни молиялаштириш ва оммавий қирғин қуролини тарқатишни молиялаштиришга қарши курашиш бўйича ички назорат қоидалари тасдиқланди (АВ рўйхат рақами 3309, 9.06.2021 й.).\nҲужжат «Жиноий фаолиятдан олинган даромадларни легаллаштиришга, терроризмни молиялаштириш ва оммавий қирғин қуролини тарқатишни молиялаштиришга қарши курашиш тўғрисида»ги Қонунга, Президентнинг 23.05.2018 йилдаги ПФ-5446-сон Фармонига ҳамда 3.07.2018 йилдаги ПҚ-3832-сон қарорига мувофиқ қабул қилинган.\nИчки назоратнинг мақсади қуйидагилар ҳисобланади:\n● жиноий фаолиятдан олинган даромадларни легаллаштириш, терроризмни молиялаштиришга ва оммавий қирғин қуролини тарқатишни молиялаштиришга қаратилган пул маблағлари ёки бошқа мол-мулк билан боғлиқ операцияларни самарали аниқлаш ва олдини олиш;\n● крипто-активлар соҳасидаги фаолиятни амалга оширувчи шахсларнинг жиноий фаолиятга қасддан ёки қасддан бўлмаган ҳолда жалб этилишига йўл қўймаслик;\n● таваккалчиликларни аниқлаш, уларни баҳолаш, ҳужжатлаштириш ва пасайтириш;\n● жиноий фаолиятдан олинган даромадларни легаллаштиришга, терроризмни молиялаштириш ва оммавий қирғин қуролини тарқатишни молиялаштиришга қарши курашиш тўғрисидаги қонун ҳужжатлари талабларига қатъий риоя этилишини таъминлаш.\nИчки назоратнинг асосий вазифалари жумласига қуйидагилар ҳам киритилди:\n● ўз таваккалчиликларини аниқлаш, уларни баҳолаш, ҳужжатлаштириш ва камайтиришга доир тегишли чораларни кўриш;\n● мижозларни лозим даражада текшириш бўйича чора-тадбирларни ва идентификациялаш жараёнини амалга ошириш, шу жумладан мижозлар ва уларнинг бенефициар мулкдорлари ҳақидаги маълумотларни мунтазам янгилаш ва верификациялаш;\n● бенефициар мулкдорларни идентификациялаш, уларнинг шахсини ўрганиш бўйича имкон қадар чораларни кўриш;\n● юқори мансабдор шахслар, уларнинг оила аъзолари ва яқин қариндошлари томонидан амалга оширилаётган операцияларни чуқур мониторинг қилиш.\nИчки назоратни ташкил қилиш ва амалга ошириш учун масъул бўлган шахс ташкилотда крипто-активлар муомаласи соҳасидаги фаолиятни амалга оширувчи раҳбар ходимлар орасидан танланади. Масъул ходим ҳамда Ички назорат қоидалари талаблари бажарилиши тўғрисида маълумотлар ҳар йили 10 январга қадар ЛБМАга юборилади. Ўз навбатида, ЛБМА ушбу маълумотларни ҳар йилнинг 20 январига қадар Иқтисодий жиноятларга қарши курашиш департаментига юборади.\nМасъул ходим қуйидаги функцияларни бажаради:\n● жиноий фаолиятдан олинган даромадларни легаллаштиришга, терроризмни молиялаштиришга ва оммавий қирғин қуролини тарқатишни молиялаштиришга қарши курашиш учун крипто-активлар соҳасидаги фаолиятни амалга оширувчи шахс хизматларидан фойдаланиш хавфининг олдини олиш учун қонунчиликда, Қоидаларда ва ички қоидаларда назарда тутилган чораларни кўради;\n● даромадларни легаллаштиришга оид қонун бузилиши ҳолатлари тўғрисидаги ахборотни крипто-активлар муомаласи соҳасидаги фаолиятни амалга оширувчи шахслар раҳбарига тақдим этади;\n● Қоидалар ва ички қоидалар талабларига риоя қилинмаганлиги бўйича аниқланган камчилик ва қоидабузарликларни бартараф этиш юзасидан крипто-активлар муомаласи соҳасидаги фаолиятни амалга оширувчи шахсларнинг раҳбарига кўриб чиқиши учун таклифлар киритади;\n● террористик фаолиятни амалга оширишда ва оммавий қирғин қуролини тарқатишда иштирок этаётган ёки иштирок этишда гумон қилинаётган шахслар рўйхати крипто-активлар муомаласи соҳасидаги фаолиятни амалга оширувчи шахснинг ходимларига етказилади.\nКрипто-активлар муомаласи соҳасидаги фаолиятни амалга оширувчи шахслар ички қоидаларни ишлаб чиқишлари ва тасдиқлашлари лозим. Уларда, хусусан, қуйидагилар акс эттирилиши керак:\n● таваккалчиликларни аниқлаш, баҳолаш, мониторинг қилиш, камайтириш ва ҳужжатлаштиришга доир чораларни амалга ошириш тартиби;\n● мижозларни ва уларнинг бенефициар мулкдорларини лозим даражада текшириш, шунингдек мижозлар операцияларининг мунтазам назоратини амалга ошириш қоидалари;\n● керакли ахборотни расмийлаштириш ва унинг махфийлигини таъминлаш тартиби;\n● шубҳали операцияларни аниқлаш тартиби, шунингдек бундай операциялар тўғрисидаги хабарларни тайёрлаш ва махсус ваколатли давлат органига юбориш тартиби.\nШунингдек крипто-активлар муомаласи соҳасидаги фаолиятни амалга оширувчи шахслар:\n● мижозларни лозим даражада текшириш чора-тадбирларини кўришлари керак;\n● мижозга бериладиган жиноий фаолиятдан олинган даромадларни легаллаштириш, терроризмни молиялаштириш ёки оммавий қирғин қуролини тарқатишни молиялаштириш мақсадида операцияларни бажаришнинг тегишли таваккалчилик даражасини аниқлашлари лозим;\n● белгиланган мезонлар ва аломатлар ёрдамида шубҳали операцияларни аниқлашлари керак;\n● мижоз, унинг бенефициар мулкдори ва операция иштирокчиларининг идентификация маълумотларини Рўйхат билан солиштиришлари шарт.


Гулистоннинг ўз гули бўлади - Халқ сўзи\n13:35 11 Январь 2019 Жамият\nФото: Аҳмадали Шерназаров, «Халқ сўзи»\n“Халқ сўзи Online”. Аҳмадали Шерназаров/Сирдарё. Энди Гулистон шаҳрида гулзорлар ташкил қилиш учун четдан гул сотиб олинмайди. Гап шундаки, беш турдаги 200 минг туп гул ниҳоллари Гулистон Давлат университети академик лицейининг бўш турган иссиқхонасида ўстириладиган бўлди.\nГул кўчатлари етиштириш шаҳарнинг ўзида йўлга қўйилиши туфайли аввал донаси 2-3 минг сўмдан сотиб олинган кўчат харажати нари борса минг сўмга тушиши кутилмоқда. Ортиқчаси вилоятнинг бошқа шаҳар ва туманларига етказиб берилиши натижасида эса бу кўрсаткич янада пасаяди.\n“Энг муҳими, кўчатларни уринтирмай пешма-пеш экиш имкониятига эга бўламиз. Ниҳоллар босқичма-босқич ўстирилади ва бу баҳор, ёз ва ҳатто куз фаслида ҳам гулзорлар ташкил этилишини кафолатлайди ” дейди Гулистон шаҳар ободонлаштириш бошқармаси бошлиғи Зафар Умарқулов.\nЭътиборлиси, ушбу лойиҳани амалга ошириш ва маҳаллий мутахассисларга гул кўчатлари тайёрлашни ўргатиш мақсадида гуллар шаҳри –Намангандан ёш ва малакали гулчи деҳқон Толибжон Набиев ишга таклиф қилинди.